title: Andri Deryzemlja

text: Deryzemlja saavutti sprintin MM-pronssia Anterselvasta 2007. Ampumapaikat nollilla selvittänyt Deryzemlja hävisi kilpailun voittaneelle, yhden sakon ampuneelle Ole Einar Bjørndalenille 25,8 sekuntia. 4,8 sekuntia Bjørndalenille hävinnyt Michal Šlesingr selvitti ampumapaikat niin ikään ilman sakkokierroksia. Östersundin MM-kisoissa 2008 Deryzemlja sijoittui normaalimatkalla yhdeksänneksi ja yhteislähdössä kymmenenneksi. Pyeongchangin MM-kilpailuissa 2009 hän oli takaa-ajossa seitsemäs ja normaalimatkalla kahdeksas. Viestissä hän kuului viidenneksi sijoittuneeseen Ukrainan joukkueeseen. Vancouverin olympialaisissa 2010 hän oli sprinttikilpailussa viides. Hanty-Mansijskin MM-kilpailuissa 2011 hän hiihti kolmannen osuuden pronssia saaneessa Ukrainan viestijoukkueessa sekä sijoittui sprintissä kymmenenneksi ja takaa-ajossa seitsemänneksi. Ruhpoldingin MM-kilpailuissa 2012 hän oli 17:s normaalimatkalla ja viestissä kahdeksas. Nové Měston MM-kilpailuissa 2013 Deryzemlja oli 17:s normaalimatkalla sekä sprintissä.


title: Andri Deryzemlja

text:
Maailmancupissa Deryzemlja on voittanut yhden osakilpailun ja sijoittunut yhteensä kahdeksan kertaa palkintokorokkeelle – ainoan voittonsa hän on saavuttanut Anterselvan yhteislähdössä kaudella 2002–2003.
Kokonaiskilpailussa hän on sijoittunut sijalle 21 kausina 2008–2009 ja 2009–2010.


title: Erich Buljung

text: Erich Buljung (s. 21. maaliskuuta 1944) on yhdysvaltalainen pistooliampuja.


title: Erich Buljung

text: Eric Buljung saavutti olympialaisissa Soulissa 1988 olympiahopeaa 10 m ilmapistoolissa tuloksella 687.9 (590+97.9), mutta hävisi voittaneelle Tanju Kirjakoville huonommalla finaalilla. Hänen peruskilpailussa saavuttama tulos 590 oli uusi sivuava maailmanennätys. Lisäksi Buljung on muutamia joukkuemitaleita MM-kilpailuista.


title: Volkswagen Golf II

text: Volkswagen Golf II (Typ 19E) on Volkswagenin Golf-mallin toinen sukupolvi, jota valmistettiin vuosina 1983–1992. Vuonna 1984 esitellyt kaksi- ja nelioviset sedan-korimallit oli nimetty omaksi Jetta-mallikseen yhtiön noudattaman käytännön mukaisesti. Golf oli ominaisuuksiltaan luokkansa parhaimmistoa. Se oli harvoja autoja kokoluokassaan, jossa oli kiinnitetty huomiota turvallisuuteen ja ympäristöystävällisyyteen. Malli tunnettiin ensimmäisestä sukupolvesta poiketen kaikilla markkina-alueilla Golfina.


title: Volkswagen Golf II

text: Toisen sukupolven Volkswagen Golf esiteltiin Frankfurtin autonäyttelyssä syksyllä 1983. Malli haluttiin säilyttää mahdollisimman samanlaisena kuin edeltäjänsä, joten ulkonäköä ei lähdetty merkittävästi muuttamaan. Sen sijaan kooltaan auto kasvoi huomattavasti ja oli nyt suunnilleen samaa luokkaa Opel Kadettin kanssa. Sisätilat olivat luokan kärkitasoa huolimatta siitä, että akseliväli oli melko lyhyt. Pohjoisamerikkalaisessa mallissa oli eurooppalaisesta poiketen kulmikkaat ajovalot.


title: Volkswagen Golf II

text: Bensiinimoottorit olivat Suomessa aluksi 1,3 (55 hv), 1,6 (75 hv), 1,8 (90 hv) ja urheilullinen 1,8 GTI (112 hv). Dieselmallit olivat 1,6 D (54 hv) ja TD (70 hv).


title: Volkswagen Golf II

text: Vuonna 1985 valikoimaa laajennettiin malleilla GTI 16V (139 hv) ja Syncro. GTI 16V:ssä oli uutena ominaisuutena moniventtiilikansi. Syncro oli 1,8-litrainen nelivetomalli, jonka nelivetojärjestelmä perustui viskokytkimeen. Vetosuhde oli normaalisti 90/10, mutta tarpeen vaatiessa kaikki voima oli mahdollista välittää takapyörille. Samaan tekniikkaan perustui myös vuonna 1990 esitelty korkea, maasturimaisempi Golf Country -malli.


title: Volkswagen Golf II

text: Golfia uudistettiin syksyllä 1989. CL-mallia lukuun ottamatta siihen tuli suuremmat ja nykyaikaisemmat muovipuskurit. Moottorivalikoimaan tuli turboahdettu ja katalysaattorilla varustettu 1,6-litrainen (60 hv) Eko-Diesel.


title: Claire Forlani

text: Claire Antonia Forlani (s. 1971 Middlesex, Lontoo, Englanti) on englantilainen näyttelijä. Hän on näytellyt mm. elokuvissa "" (1994), "The Rock – paluu helvettiin" (1996), "" (1998) ja "Bobby Jones – syntynyt mestariksi" (2004). Hänen äitinsä on brittiläinen ja isänsä italialainen. Hän osaa soittaa kitaraa. Forlani on naimisissa näyttelijä Dougray Scottin kanssa.


title: Sosialidemokraatti (lehti)

text: Sosialidemokraatti oli Porissa vuosina 1906–1918 ilmestynyt sosialidemokraattinen työväenlehti. Vuonna 1919 lehden seuraajaksi perustettiin Uusi Aika.


title: Sosialidemokraatti (lehti)

text: Porin Työväenyhdistyksessä esitettiin ajatus oman sanomalehden perustamisesta jo vuonna 1889, mutta tuolloin vielä porvarillisen wrightilaisen työväenliikkeen periaattein toimineen yhdistyksen johtokunta ei innostunut asiasta. Ajatus nousi uudelleen esille vuonna 1903, jolloin sosialistit olivat vihdoin nousseet työväenyhdistyksen johtoon. Kaksi vuotta myöhemmin Porin työväenyhdistys hankki kaksi Tampereella ilmestyneen "Kansan Lehden" osaketta, toivomuksenaan, että lehti alkaisi kirjoittamaan myös Porin asioista. Vuoden 1905 suurlakon aikana oman työväenlehden puute kuitenkin havaittiin kaupungissa suureksi ongelmaksi ja niinpä Eetu Salinin kansankeittiössä pidettiin tilaisuus, jossa päätettiin kutsua koolle lehden perustava kokous.


title: Sosialidemokraatti (lehti)

text: Helmikuun alussa 1906 Porin työväentalolla järjestetettiin kokous, jossa oli yli 400 osanottajaa. Lehteä kustantamaan perustettiin Osuuskunta Kehitys ja hieman myöhemmin kirjanpainaja Otto Andersinin kanssa neuvoteltiin sopimus sen painamisesta. Näytenumerot ilmestyivät 15 000 kappaleen painoksina vielä helmi–maaliskuun aikana ja ensimmäinen varsinainen numero julkaistiin 5. huhtikuuta 1906. Sosialidemokraatin ilmestymistiheys oli kolme kertaa viikossa aina vuoteen 1917 saakka, jolloin se muutettiin kuusipäiväiseksi. Lehden toimitus sijaitsi aluksi Konstantininkadun (nyk. Gallen-Kallelankatu) varrella, josta se parin vuoden kuluttua siirtyi Eteläkauppatorin ja Yrjönkadun kulmaukseen.


title: Sosialidemokraatti (lehti)

text: Sosialidemokraatin ensimmäinen päätoimittaja oli suomalaisen työväenliikkeen johtohahmoihin lukeutunut Eetu Salin ja toimitussihteeri Turusta saapunut Jussi Rainio. Taloudenhoitajaksi valittiin Tahvo Ruotsalainen, joka toimi tehtävässään 1940-luvulle asti. Lisäksi toimituskuntaan kuului myöhemmin kansanedustajaksi noussut Vilho Laine. Syksyllä 1906 Helsingistä kutsuttiin toimittajaksi aikaisemmin "Työmieheen" kirjoittanut Väinö Tanner. Salin ja Rainio olivat tutustuneet häneen elokuussa Oulussa järjestetyssä SDP:n puoluekokouksessa. Tannerin aika Porissa jäi kuitenkin lyhyeksi, kun hänet valittiin eduskuntaan vuoden 1907 vaaleissa. Myös Salin joutui jättämään tehtävänsä jo tammikuussa 1908, saatuaan lehtikirjoituksen johdosta 10 kuukauden vankeustuomion majesteettirikoksesta. Vapautumisensa jälkeen Salin ei enää palannut vakituisesti Poriin.


title: Sosialidemokraatti (lehti)

text: Salinin tilalle päätoimittajaksi valittiin Frans Koskinen, joka hoiti tehtävää lehden lakkauttamiseen saakka. Sosialidemokraatin julkaiseminen loppui sisällissodan loppuvaiheessa huhtikuussa 1918, kun punaiset jättivät Porin. Toimitussihteeri Rainio jäi kuitenkin kaupunkiin ja joutui valkoisten vangitsemaksi. Hieman myöhemmin hänet ammuttiin Porin raatihuoneen vankityrmässä, vaikka Rainio oli vastustanut aseelliseen kapinaan ryhtymistä, eikä myöskään sodan aikana osallistunut Porin punakaartin toimintaan. Sosialidemokraatin korvaajaksi perustettiin myöhemmin "Uusi Aika", joka alkoi ilmestymään elokuussa 1919.


title: William Forsythe

text: William Forsythe (s. 7. kesäkuuta 1955 Bedford-Stuyvesant, Brooklyn, New York, Yhdysvallat) on yhdysvaltalainen näyttelijä, joka on näytellyt urallaan useita sivuosarooleja. Hän opiskeli näyttelemistä Beverly Hillsin Playhousessa. Hänellä on yksi tytär nimeltään Rebecca, joka on syntynyt syyskuussa 1990.


title: Hämeen Voima

text: Hämeen Voima oli Hämeenlinnassa 1906–1918 ilmestynyt sosialidemokraattinen sanomalehti.


title: Hämeen Voima

text: Siinä julkaistiin rintamauutisia ja punaisten paikallisesikuntien tiedonantoja sekä muun muassa uutisia Hämeenlinnassa järjestetyistä punaisten sankarihautajaisista. Lehti lakkautettiin kansalaissodan jälkeen, mutta sen seuraajaksi perustettiin 1919 Hämeen Kansa.


title: Toveri (sanomalehti)

text: Toveri oli punakaartin Lahden rykmentin julkaisema sanomalehti, joka ilmestyi Suomen sisällissodan aikana keväällä 1918. Lehdessä julkaistiin tietoja punaisten rintamataisteluista sekä runsaasti Lahden punaisten esikunnan määräyksiä. Siinä ilmestyi muun muassa Nestor Linnasen antama yleinen käsky liittyä Lahden punakaartiin. Lehti ei enää ilmestynyt huhtikuun 1918 jälkeen, ja valkoiset teloittivat ainakin osan sen toimittajista.


title: Työ (lehti)

text: Työ-nimisiä lehtiä on ollut useita:


title: Luokkasotakirjallisuus

text: Luokkasotakirjallisuudella tarkoitetaan yleensä Neuvosto-Venäjälle paenneiden suomalaisten kommunistiemigranttien julkaisemia teoksia, jotka käsittelivät Suomen sisällissotaa luokkasodan näkökulmasta (ks. Suomen sisällissodan nimet). Kirjoissa Suomen sisällissodasta puhutaan luokkasotana tai Suomen työväen vallankumouksena ja valkoisia kutsutaan yleisesti lahtareiksi. Tällaisia teoksia julkaisivat esimerkiksi Otto-Wille Kuusinen ja Jukka Lehtosaari. Teoksista merkittävimpiä olivat Lehtosaaren "Punakaarti rintamalla" sekä teokset "Vallankumous ja kansalaissota Suomessa" ja "Kimmon Komppania". Luokkaan on yleensä luettu myös Alex Halosen vuonna 1928 Yhdysvalloissa julkaisema "Suomen Luokkasota", jota Marko Tikan mukaan aikanaan postitettiin Suomeen tuhat kappaletta. Teokset olivat aikanaan pitkään kiellettyjen listalla, ja Etsivä keskuspoliisi tuhosi ja takavarikoi useimmat kappaleet. Useimmat teokset maksavat antikvariaateissa nykyisin satoja euroja, ja joitakin tulee tuskin enää saataville.


title: S.C. Dalmac

text: S.C. Dalmac on helsinkiläinen salibandyn erikoisseura. Se on myös yksi Suomen ensimmäisistä salibandyseuroista. Se oli mukana miesten mestaruussarjassa, joka tunnetaan nykyään nimellä salibandyliiga, jo ensimmäisellä kaudella 1986–1987. Nykyään seuralla on vain yksi joukkue ja se osallistuu Salibandyliiton ikämiessarjoihin sekä pääkaupunkiseudun harrastesarjoihin. Vuonna 2009 S.C. Dalmac kakkosjoukkue voitti ikämiesten sählyn SM-kultaa historian ensimmäisissä sählyn SM-kisoissa.


title: S.C. Dalmac

text: S.C. Dalmac syntyi kun joukkueet nimeltä MicMac ja Daltonit yhdistyivät. Joukkueen kuuluisimpia pelaajia lienevät Heikki Vienola ja Jarmo Perttilä, jotka olivat mukana ensimmäisistä peleistä lähtien. Ennen surullisen kuuluisaa sarjasta sulkemista vuonna 1992 Dalmac ehti voittaa kaksi SM-kultaa, yhden hopean ja yhden pronssin.


title: S.C. Dalmac

text: Tapaus sai alkunsa vuoden 1992 kevään runkosarjan voittokamppailussa Joensuun Josbaa vastaan, kun Vienola koukkasi mailallaan tuomaria käsivarresta. Tuomariraportin perusteella Vienolalle langetettiin kymmenen ottelun pelikielto. Lopullinen sarjasta sulkemiseen johtanut tapaus sattui kuitenkin myöhemmin samana keväänä, kun S.C. Dalmacin joukkue sattui saunaillan päätteeksi samaan lohjalaiseen yökerhoon Vienolan koukkaamaan tuomarin kanssa, joka oli muutaman kollegansa kanssa istumassa iltaa. Kyseisen illan sanasodan jälkeen Vienolan koukkaama tuomari yhdessä muutaman muun tuomarin kanssa tekivät raportin liittoon, jonka seurauksena liiton vuosikokous päätti erottaa seuran vuodeksi liitosta.


title: S.C. Dalmac

text: Tapauksesta Vienola sai pelikieltoa vuoden 1994 loppuun asti. Perttilä ja joukkueen kapteeni Esa Lamminsalo saivat kymmenen ottelun pelikiellon. Myös muutamalle muulle S.C. Dalmacin pelaajalle annettiin pelikieltoja. Lisäksi joukkueen valmentaja Jouni Kettunen, joka oli sillä hetkellä myös maajoukkueen valmentaja, erotettiin maajoukkuetehtävästään. S.C. Dalmacin poikajuniorit suljettiin seuran sulkemisen myötä omasta sarjastaan. Seuran liitosta erottamisen jälkeen miesjoukkueen olisi sääntöjen mukaan ollut pakko aloittaa pelaaminen alimmalta sarjatasolta. Tämä vaikutti merkittävästi koko seuran tulevaisuuteen salibandy-yhteisön toimijana.


title: Stepan Chapman

text: Stepan Chapman (1951 Chicago – 27. tammikuuta 2014) oli yhdysvaltalainen kirjailija. Hänen surrealistista fantasiaa olevansa esikoisromaaninsa "Troikka" (1997) voitti Philip K. Dick -palkinnon. Suomennettu teos sai tieteiskirjallisuuden Tähtivaeltaja-palkinnon 2007.


title: Stepan Chapman

text: Stepan Chapmanilla oli venäläiset sukujuuret isoisänsä puolelta. Chapman opiskeli teatteria Michiganin yliopistossa. Hän työskenteli sanomalehden toimituksessa Kaliforniassa ja lastenhoitajana Oregonissa ja Arizonassa ja näytteli teatterissa Yhdysvalloissa ja Englannissa. Jeff VanderMeerin pienkustantamo Ministry of Whimsy julkaisi Chapmanin romaanin "Troikka" vuonna 1997. Stepan Chapman ja hänen puolisonsa Kia Chapman asuivat montanalaisessa pikkukaupungissa.


title: Stepan Chapman

text: Stepan Chapman oli Suomessa Finncon 2006:n kirjailijavieraana. Suomeen heidät toi "Troikka"-kirjan käännös. Teos sisältää Chapmanin oman kuvituksen, jonka hän teki juuri Suomi-julkaisua varten. Kirjan suomensi Hannu Blommila, joka oli todennut Tähtivaeltaja-lehden artikkelissaan, että teos on uuden fantasian perusmalli ja klassikon aseman ansaitseva teos.


title: Italo Galbiati

text: Italo Galbiati (s. 8. elokuuta 1937 Milano, Italia) on italialainen entinen jalkapalloilija ja nykyinen jalkapallovalmentaja. Tällä hetkellä hän toimii Englannin maajoukkueen apulaisvalmentajana.


title: Italo Galbiati

text: Galbiati on tehnyt pitkään yhteistyötä Englannin nykyisen päävalmentajan Fabio Capellon kanssa. Hän on työskennellyt Capellon alaisuudessa aiemmin Milanissa, Romassa, Juventuksessa ja Real Madridissa.


title: Nenê (koripalloilija)

text: Nenê (synt. Maybyner Rodney Hilário, s. 13. syyskuuta 1982 São Carlos) on brasilialainen koripalloilija, joka on pelannut NBA:ssa vuodesta 2002 lähtien. Hän on edustanut myös Brasilian maajoukkuetta.


title: Nenê (koripalloilija)

text: Hilário vaihtoi nimensä Nenêksi, joka tarkoittaa portugaliksi vauvaa. Hän sai lempinimensä koska hän oli perheensä nuorin lapsi.


title: Nenê (koripalloilija)

text: Nenê pääsi pelaamaan NBA:han vuonna 2002, jolloin New York Knicks varasi hänet seitsemännellä vuorolla mutta myi hänen pelaajaoikeutensa heti samana päivänä Denver Nuggetsille.


title: Nenê (koripalloilija)

text: Nenê pelasi tulokaskaudellaan 2002–2003 80 ottelua joista 53 joukkueensa aloitusviisikossa. Hän teki keskimäärin 10,5 pistettä, otti 6,1 levypalloa ja antoi 1,9 koriin johtanutta syöttöä ottelua kohden ja pääsi kymmenen parhaan joukkoon heittotarkkuudessa (51,9 %). Kauden päätteeksi hänet valittiin .


title: Nenê (koripalloilija)

text: Nenê pelasi Nuggetsissa kymmenen kauden ajan. Hänestä tuli muun muassa Nuggetsin seurahistorian seitsemänneksi eniten otteluja pelannut, yhdeksänneksi eniten pisteitä tehnyt ja seitsemänneksi eniten levypalloja ottanut pelaaja. Maaliskuussa 2012, kesken kauden 2011–2012, hän siirtyi Washington Wizardsiin oltuaan osa kolmen joukkueen välistä pelaajakauppaa.


title: Nenê (koripalloilija)

text: Kesällä 2016 Nenê siirtyi Houston Rocketsiin.


title: Rene Russo

text: Rene Marie Russo (s. 17. helmikuuta 1954 Burbank, Kalifornia, Yhdysvallat) on yhdysvaltalainen näyttelijä ja entinen huippumalli.


title: Rene Russo

text: Russo aloitti uransa mallina 1970-luvulla ja esiintyi muutamaan otteeseen muun muassa "Voguen" ja "Cosmopolitanin" kannessa sekä useissa mainoksissa. 1980-luvun lopussa hän siirtyi näyttelijäksi ja esiintyi etenkin suuren budjetin trilleri- ja toimintaelokuvissa. Russo sai paljon tunnettavuutta 1990-luvulla ja hän näyttelee edelleen elokuvissa.


title: Rene Russo

text: Russon vanhemmat olivat tehdastyöläinen ja baaritarjoilija Shirley Balocca ja automekaanikko Nino Russo, joka jätti perheen Renen ollessa 2-vuotias. Perheeseen jäivät Renen ja äidin lisäksi Toni-sisar. Russolla on lisäksi viisi sisaruspuolta isänsä kautta. Hänen molemmat isovanhempansa sekä isän että äidin puolelta olivat italialaisia, joten hän on syntyperältään amerikanitalialainen. Lisäksi hänellä on äitinsä kautta englantilaisia ja saksalaisia sukujuuria. Russo aloitti lukion Burroughs High Schoolissa, mutta jätti sen kesken 10. eli toisella luokalla. Tämän jälkeen hän työskenteli hanttihommissa auttaakseen perhettään rahallisesti, muun muassa silmälasitehtaalla ja elokuvateatterin kassalla.


title: Rene Russo

text: Russo aloitti mallinuransa agentin huomattua hänet Rolling Stonesin konsertissa. Ennen näyttelijänuraansa hän työskenteli Ford-mallitoimistolle ja oli yksi Amerikan menestyneimpiä malleja. 1980-luvun alussa hän alkoi opiskella näyttelemistä ja esiintyä pienissä kalifornialaisissa teattereissa. Vuonna 1987 hän sai sivuroolin lyhytkestoisesta televisiosarjasta "Sable". Sittemmin hän on näytellyt muun muassa elokuvissa "Tappava ase 3" (1992) "Tulilinjalla" (1993), "Tappava ase 4" (1998), "Seikkailija Thomas Crown" (1999) ja "Big Trouble" (2002). Vuonna 2005 hän näytteli amerikanitalialaisen ohjaajan D. J. Caruson elokuvassa "Rahantekijä" yhdessä Al Pacinon kanssa.


title: Rene Russo

text: Russo piti kuuden vuoden tauon näyttelemisestä, kunnes palasi valkokankaille vuonna 2011 supersankarielokuvassa "Thor", sekä sen jatko-osassa "" vuonna 2013 Friggan roolissa. Vuonna 2014 hän voitti Saturn Award-palkinnon ja oli Bafta-ehdokkaana roolistaan menestyselokuvassa "Nightcrawler".


title: Rene Russo

text: Russo on ollut vuodesta 1992 naimisissa käsikirjoittaja Dan Gilroyn kanssa. Heillä on tytär Rose, joka syntyi vuonna 1993.


title: Rene Russo

text: Russo on kertonut sairastavansa kaksisuuntaista mielialahäiriötä. Uskonnoltaan hän on uudestisyntynyt kristitty.


title: René Robert

text: René Robert (s. 31. joulukuuta 1948 Trois-Rivières, Quebec, Kanada) on laitahyökkääjänä pelannut entinen jääkiekkoilija. Oikea laitahyökkääjä Robert pelasi 12 kautta NHLssa vuosien 1970 ja 1982 välillä.


title: René Robert

text: Robert pelasi 744 NHL-ottelua ja teki niissä 284 maalia ja antoi 418 syöttöä: yhteensä hän keräsi 702 tehopistettä.


title: Coy Watson Jr.

text: James Caughey (Coy) Watson Jr. (16. marraskuuta 1912 Los Angeles,  Kalifornia, Yhdysvallat – 14. maaliskuuta 2009 Alpine, Kalifornia, Yhdysvallat) oli yhdysvaltalainen näyttelijä, joka näytteli mykkäelokuvissa 1920-luvulla. Hän oli yksi tuon ajan suurista tähdistä, ja sai tähden Walk of Famelle vuonna 1999.


Amerikkalaisen jalkapallon Euroopan liiga voi tarkoittaa:


title: Sam Robards

text: Sam Prideaux Robards (s. 16. joulukuuta 1961 New York, Yhdysvallat) on yhdysvaltalainen näyttelijä. Hän on näytellyt elokuvissa 1980-luvulta lähtien, enimmäkseen sivuosissa. Hän sai Young Artist -palkintoehdokkuuden debyyttiroolistaan vuoden 1982 elokuvassa "Myrsky".


title: Sam Robards

text: Robards on näyttelijöiden Jason Robardsin ja Lauren Bacallin poika. Hänellä itsellään on kolme lasta kahdesta avioliitosta.


title: Aksel Falkenberg

text: Aksel Woldemar Falkenberg (5. toukokuuta 1890 Veteli – 14. huhtikuuta 1959 Kuopio) oli suomalainen jääkärieverstiluutnantti ja maanviljelijä. Hänen vanhempansa olivat proviisori Axel Ferdinand Falkenberg ja Maria Sandell. Hänet vihittiin avioliittoon vuonna 1919 Aino Ester Elisabet Peuran kanssa.


title: Aksel Falkenberg

text: Falkenberg kirjoitti ylioppilaaksi Joensuun klassisesta lyseosta vuonna 1911 ja liittyi Karjalaiseen osakuntaan. Hän jatkoi opintojaan Teknillisen korkeakoulun koneinsinööriosastolla vuosina 1913–1915.


title: Aksel Falkenberg

text: Falkenberg liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 7. maaliskuuta 1915. Hänet sijoitettiin joukon 2. komppaniaan. Myöhemmin hänet sijoitettiin Kuninkaallisen, Preussin Jääkäripataljoona 27:n 2. komppaniaan, josta hänet myöhemmin komennettiin pataljoonan ratsuosastoon. Hänet siirrettiin pataljoonan täydennysosastoon 5. lokakuuta 1916 ja komennettiin Sasnitziin passintarkastusasemalle jääkärialokkaiden vastaanottajaksi. Takaisin pataljoonan yhteyteen ja 2. komppaniaan hän palasi 27. maaliskuuta 1917. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella.


title: Aksel Falkenberg

text: Falkenberg saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Hänet komennettiin Suomen sisällissotaan Karjalan ratsujääkärirykmenttiin, mutta komennettiin jo Seinäjoella ollessaan Saksaan Saksan Itämeren divisioonan esikuntaan adjutantiksi toimien yhdysupseerina ylipäällikön ja eversti Vilhelm Aleksander Thesleff välillä. Hän saapui takaisin Suomeen Danzigista Saksan Itämeren divisioonan mukana. Hän osallistui sotatoimiin saksalaisten mukana matkalla Hangosta Helsinkiin.


title: Aksel Falkenberg

text: Falkenberg määrättiin ylipäällikkö Mannerheimin adjutantiksi, ja edelleen 1. kesäkuuta 1918 alkaen adjutantiksi sotaministeriöön ja seuraavan vuoden kesäkuun alusta tarkastavan kenraalin adjutantiksi (kenraali Linder). Tasavallan presidentin 1. adjutantiksi hänet nimitettiin 1. syyskuuta 1919. Presidentin adjutantin tehtävästään hän erosi 18. maaliskuuta 1925 ja ryhtyi viljelemään maata Kuopion maalaiskunnassa Haminalahden kartanossaan, ollen samalla H. Peura oy:n osakas vuodesta 1937 alkaen.


title: Aksel Falkenberg

text: Talvisotaan Falkenberg osallistui Pohjois-Savon suojelukuntapiirin päällikkönä ja jatkosotaan hän osallistui Savo-Karjalan sotilasläänin komentajana vuoteen 1943 saakka.


title: Aksel Falkenberg

text: Sotien jälkeen hän jatkoi maanviljelijänä Haminalahdella. Hänet on haudattu Kuopioon.


title: Aksel Falkenberg

text: Falkenberg oli H. Peura oy:n johtokunnan jäsen vuodesta 1937, Pohjois-Savon suojeluskuntapiirin piiriesikunnan jäsenenä hän toimi vuosina 1926–1939, Kuopion-maalaiskunnan huoltolautakunnan varapuheenjohtajana hän toimi vuonna 1936, majoituslautakunnan puheenjohtajana vuonna 1936 ja taksoituslautakunnan jäsenenä vuonna 1937. Pohjois-Savon kansanopiston johtokunnan varapuheenjohtajana hän ehti toimia vuonna 1937. Hän on toiminut myös Suomalaisen Autoklubin Kuopion piirin puheenjohtajana ja Kuopion ympäristön Säästöpankin hallituksen jäsenenä sekä Suomen maalaisten keskinäisen vakuutusyhtiön hallintoneuvoston jäsenenä.


title: Kivijärvi (Kannonkoski)

text: Kivijärvi on Kymijoen vesistön Viitasaaren reittiin kuuluva järvi pohjoisessa Keski-Suomessa. Järven pinta-ala on 154,03 neliökilometriä, ja se on Suomen 30. suurin järvi. Järvi on noin 50 kilometriä pitkä ja leveimmillään noin 10 kilometriä. Kivijärven selät etelästä pohjoiseen ovat Kuivaselkä, Lintuselkä, Lokaselkä, Rutaselkä ja Kotkatselkä. Näistä Lokaselkä on suurin. Järven syvin kohta, noin 45 metriä, sijaitsee Lintuselällä. Kivijärven suurimpia saaria ovat Riansaari, Rutasaari, Iso Talviaissaari, Lehtosaari (Kivijärvi), Lehtosaari (Kinnula), Iso Kuoresaari, Saihosaari, Veitsaari, Heitsaari, Huhmarsaari, Siikasaari, Korpisaari ja Selkäsaari.


title: Kivijärvi (Kannonkoski)

text: Kivijärvi laskee pääosin Hilmon voimalaitoskanavan kautta Vuosjärveen. Toinen laskureitti sijaitsee aivan järven eteläpäässä, mistä vesi kulkeutuu Potmonkosken, Naisvirran, Syväjärven, Pudasjärven ja Hilmonkosken kautta Vuosjärveen. Kivijärven veden korkeutta on säännöstelty sähkövoimalaitoskäyttöön 1950-luvulta alkaen. Vuonna 1863 Kivijärven pintaa laskettiin muusta syystä. Alkuperäinen purkautumisuoma Vuosjärveen on järven keskivaiheilla oleva Kämärinkoski, joka on menettänyt asemansa maannousemisilmiön takia. Kannonkosken Kannonjärvi ja Enonjärvi laskevat vetensä Kivijärveen Kannonkosken kautta.


title: Kivijärvi (Kannonkoski)

text: Kivijärvi sijaitsee Kannonkosken, Kivijärven ja Kinnulan kuntien alueella. Suurin osa järvestä on Kivijärven kunnan alueella, ja järvi jakaa kunnan kahteen osaan järven länsi- ja itäpuolelle. Kantatie 77 (Sininen tie) ylittää järven Suurussalmen kohdalla Kannonkosken kunnan alueella.


title: Suomen Säkkijärvi-seura

text: Suomen Säkkijärvi -seura ry on valtakunnallinen pitäjäseura, jonka kotipaikka on Ylämaa. Seuran tarkoitus on edistää säkkijärveläisyyden ja karjalaisuuden tunnettavuutta sekä säkkijärveläisen ja karjalaisen kulttuuriperinteen säilymistä. Seura ylläpitää yhteyttä entisten säkkijärveläisten ja heidän jälkeläistensä kesken sekä tallentaa historiaa ja perinnetietoutta.


title: Suomen Säkkijärvi-seura

text: Suomen Säkkijärvi-seura järjestää vuosittain säkkijärveläisten yhteisöjen ja sukututkijoiden tapaamisia, perinneruokakursseja, tupailtoja sekä muita tapahtumia. Suomen Säkkijärvi-seura ry kerää ja ylläpitää säkkijärveläistä valokuva-arkistoa. Suomen Säkkijärvi-seura ry:llä on säkkijärveläistä julkaisutoimintaa, muun muassa vuosittainen säkkijärveläinen kuvakalenteri. Nuorisotoimintaa varten on perustettu Facebook-profiili ja -ryhmä jotka toimivat myös seuran yhteyskanavana.


title: Suomen Säkkijärvi-seura

text: Seuran puheenjohtaja vuonna 2016 on Ari Vainio.


title: Pahiño

text: Manuel Fernández Fernández eli Pahiño (21. tammikuuta 1923 Vigo, Pontevedran maakunta, Espanja – 12. kesäkuuta 2012) oli espanjalainen jalkapalloilija, pelipaikaltaan hyökkääjä. Hän edusti Espanjan pääsarjassa Primera Divisiónissa Celta de Vigoa, Real Madridia ja Deportivo de La Coruñaa, ja voitti sarjan maalikuninkuuden kahdesti.


title: Pahiño

text: Pahiño pelasi uransa alkuaikoina vaatimattomissa Navian ja Arenas de Alcabren joukkueissa, kunnes pääsarja Primera Divisiónissa pelannut Galician suurseura Celta de Vigo hankki hänet riveihinsä. Ensiesiintymisensä pääsarjassa Pahiño teki kauden 1943–1944 avauskierroksella Atlético de Madridia vastaan.


title: Pahiño

text: Pahiño tunnettiin pelottomana hyökkääjä, mikä vaati ajoittain veronsa: kaudella 1944–1945 Celtan pelatessa väliaikaisesti Segunda Divisiónissa hän mursi pohjeluunsa kauden viimeisessä, Granadaa vastaan pelatussa nousukarsintaottelussa. Ennen loukkaantumista hän oli kuitenkin tehnyt joukkueelleen kaksi maalia, ja ottelu päättyi lopulta Celtan 4–1-voittoon ja nousujuhliin.


title: Pahiño

text: Kaudella 1947–1948 Pahiño teki sarjassa 23 maalia, jolla hän voitti ensimmäisen maalikuninkuutensa ("Pichichi"). Maaleillaan hän auttoi Celtan neljänneksi sarjassa sekä Espanjan cupin loppuotteluun. Pahiñon joukkuetovereihin Celtassa lukeutui Miguel Muñoz, jonka kanssa hän siirtyi Real Madridiin kauden loputtua.


title: Pahiño

text: Pahiño onnistui maalinteossa säännöllisesti myös Real Madridissa, ja kaudella 1951–1952 hän voitti 28 maalillaan toisen maalikuninkuutensa. Joukkue ei kuitenkaan saavuttanut Pahiñon aikana erityistä menestystä lukuun ottamatta Venezuelassa pelattua epävirallista seurajoukkueiden maailmanmestaruusturnausta (Pequeña Copa del Mundo), jonka se voitti vuonna 1952.


title: Pahiño

text: Pahiñon sopimus Real Madridin kanssa päättyi vuonna 1953, ja yli 30 vuotta täyttäneiden pelaajien kohdalla harjoittamaansa politiikkaa noudattaen seura tarjosi hänelle vuoden jatkosopimusta. Kolmen vuoden sopimusta tavoitellut Pahiño ei tähän suostunut, vaan palasi Galiciaan ja liittyi Deportivo de La Coruñan joukkueeseen. Hieman myöhemmin Real Madrid hankki argentiinalaisen Alfredo Di Stéfanon, joka peri Pahiñon käyttämän pelinumeron 9.


title: Pahiño

text: Deportivossa Pahiño pelasi kolmen kauden ajan. Hän on 211 maalillaan yksi Espanjan pääsarjan historian parhaista maalintekijöistä. Uransa viimeisen kauden 1956–1957 hän pelasi Segunda Divisiónin Granadassa, joka nousi kauden päätteeksi pääsarjaan.


title: Pahiño

text: Espanjan maajoukkueessa Pahiño pelasi seurajoukkueissa tekemistään lukuisista maaleista huolimatta vain kolme ottelua vuosina 1948–1955. Ensiesiintymisensä hän teki 20. kesäkuuta 1948 ottelussa Sveitsiä vastaan, jossa syntyi ensimmäinen maajoukkueuran kolmesta maalista.


title: Sulkasatoa osa I

text: Sulkasatoa osa I on Lapinlahden Lintujen vuonna 1994 julkaistu kokoelmalevy. Levy sisältää yhtyeen parhaita kappaleita vuosilta 1985–1993 eli albumeilta "Lapinlahden Linnut" (1985), "Jep" (1986), "Vihreä Gorilla" (1987), "Lauluja Nuppilasta" (1988), "Elämä janottaa" (1989), "Tähdet kertovat" (1990) ja "Grrr!" (1992)


title: Sulkasatoa osa I

text: Kokoelma sisältää myös kappaleet ”Intian kuu” ja ”Vanha suomalaisten poikain vitutuslaulu – Remix”, joita ei ollut aiemmin julkaistu CD- ja C-kasetti-formaatissa.


title: Paul Cabana

text: Paul Cabana (s. 28. syyskuuta 1978) on kanadalainen jääkiekkoilija. Cabana on Vancouver Canucksien 6. kierroksen varaus vuodelta 1998. Cabana pelasi Mestistä Vaasan Sportissa kaudet 2008–2009 ja 2009–2010.


title: Paul Cabana

text: Cabana on pelannut urallaan paljon eri alasarjoissa. Kanadalaiselle harvinaisesti Cabana pelasi USA:n yliopistosarjassa Michigan Techin joukkueessa. Urallaan Cabana on pelannut lähinnä ECHL-liigassa ja hän on pelannut myös UHL-otteluita. AHL:ssä Cabana on pelannut yhteensä 5 ottelua. Cabana on pelannut ennen Sportiin tulemistaan Euroopassa eri alasarjoissa joista hän siirtyi Allsvenskanin Vaxjöstä Sportiin kaudella 2007–2008.


title: Veturi (televisio-ohjelma)

text: Veturi oli Yleisradion tuottama lastenohjelma, jota esitettiin vuosina 1992–2003. Sitä esitettiin vuoteen 2000 asti Yle TV1-kanavalla ja sen jälkeen se siirtyi Yle TV2:lle. Ohjelmasta tulivat tutuksi muun muassa Kenguruveturi, Sherlock Koira, Matka maailman ympäri, Willy Fog 2, Ansa ja Oiva -hahmot, Postikaija Pete, Simon taikateltta, Pikkukarhun tarinoita, Vili Vilperi sekä Teletapit. Ohjelmassa esitettiin myös muita lastenohjelmia, joten se oli makasiinimuotoinen ohjelma Pikku Kakkosen tavoin.


title: Fritz Hofmann

text: Fritz Hofmann (19. kesäkuuta 1871 – 14. heinäkuuta 1927) oli saksalainen yleisurheilija ja telinevoimistelija. Hän kilpaili urallaan vain Ateenan olympialaisissa, vuonna 1896. Hofmann voitti urheilu-urallaan neljä olympiamitalia, joista kaksi oli kultaisia, yksi hopeinen ja yksi pronssinen.


title: Fritz Hofmann

text: Hofmann kilpaili Ateenan kisoissa 1896 viidessä yleisurheilulajissa. Nämä olivat 100 metrin ja 400 metrin juoksut, korkeushyppy, kuulantyöntö ja kolmiloikka. Sadalla metrillä hän oli alkueränsä toisella sijalla ja pääsi finaaliin ajalla 12,6 sekuntia. Hän tuli toiseksi myös finaalissa, jossa hän jäi kaksi kymmenystä Tom Burkesta, joka voitti kilpailun.


title: Fritz Hofmann

text: 400 metrillä Hofmann pääsi myös finaaliin oltuaan toinen alkuerässä ajallaan 58,6 sekuntia huolimatta siitä, että hän joutui juoksemaan 402 metriä rangaistukseksi varaslähdöstä. Finaalissa Hofmann kuitenkin jäi neljänneksi.


title: Fritz Hofmann

text: Korkeushypyssä Hofmann jäi viimeiseksi viidestä kilpailijasta, kun hänen tuloksekseen jäi 155 senttimetriä. Kolmiloikassa hän oli kuudennella tai seitsemännellä sijalla. Koko kilpailussa oli mukana seitsemän osanottajaa. Myös kuulantyönnössä hän oli viimeisten kilpailijoiden joukossa, sijoilla 5-7,


title: Fritz Hofmann

text: Voimistelussa Hofmann sai mitalin kaikista kolmesta lajista, joihin hän osallistui. Köysikiipeilyssä hän voitti pronssia, ollen viidestä kilpailijasta kolmanneksi paras. Hän oli paras kilpailija heistä, jotka eivät pystyneet kiipeämään koko 14-metristä köyttä huipulle saakka.


title: Fritz Hofmann

text: Nojapuiden joukkuekilpailussa Hofmann oli Saksan joukkueen kapteeni, kun se kilpaili kahta kreikkalaista joukkuetta vastaan. Saksan joukkue voitti kilpailun. Rekin joukkuekilpailussa Hofmannilla oli helpompi työ johtaa joukkueensa voittoon, sillä tuossa kilpailussa Saksalla ei ollut yhtäkään vastustajaa.


title: Varsinais-Suomen historiallinen maakunta

text: Varsinais-Suomi on historiallinen maakunta Suomessa. Sen asukkaita ovat varsinaissuomalaiset. Pääosin sen alueella on Varsinais-Suomen nykymaakunta.


text: Varsinais-Suomen historialliseen maakuntaan kuulumattomia Varsinais-Suomen nykymaakunnan kuntia ovat nykyisen kuntajaon mukaisista kunnista historialliseen Hämeeseen kuuluva Somero mukaan lukien siihen liitetty Somerniemi sekä Satakunnan historialliseen maakuntaan kuuluvista nykyisistä kunnista Oripää ja Loimaa mukaan lukien siihen liitetyt Alastaro, Loimaan kunta, Mellilä ja Metsämaa.


text: Ennen kuin nimi Suomi vakiintui tarkoittamaan laajempaa aluetta ja sittemmin nykyistä Suomen valtiota, se tarkoitti Varsinais-Suomea historiallisena maakuntana tai varsinaissuomalaisten asumaa aluetta.


title: Weeping Willows

text: Weeping Willows on ruotsalainen indie rockia soittava yhtye, joka perustettiin vuonna 1995.


title: Weeping Willows

text: Yhtyeen laulaja Magnus Carlsonin tyyli muistuttaa hyvin paljon 1950–1960-luvun musiikkia. Yhtyeen sanoitukset käsittelevät usein onnetonta rakkautta, yksinäisyyttä ja sydänsuruja. Yhtye on saanut paljon vaikutteita muun muassa Depeche Modelta ja Morrisseylta. __notoc__


title: Tuomas Suokas

text: Tuomas Suokas (15. huhtikuuta 1849 – 8. lokakuuta 1918) oli suomalainen talollinen ja kauppias Valkjärven pitäjästä. Hän oli valtiopäiväedustajana kolmilla valtiopäivillä.


title: Tuomas Suokas

text: Tuomas Suokas harjoitti maatilallaan Valkjärven Jutikkalan kylässä maanviljelystä. Valtiolta ostamansa myllyn viereen hän rakennutti toisen vesivoimamyllyn ja sen yhteyteen sahalaitoksen höyläämöineen. Vuonna 1910 hän hankki ensimmäisen höyläkoneen Valkjärvelle. Samana vuonna hän osti sähkökoneen, ja myllyllä paloikin tienoon ensimmäinen sähkölamppu.


title: Tuomas Suokas

text: Valkjärvellä Suokas toimi pitkän aikaa kirkon isännöitsijänä ja rahastonhoitajana sekä kirkkoneuvoston jäsenenä. Hän toimi myös Valkjärven Säästöpankin isännistössä ja varapuheenjohtajana. Hän oli perustamassa Valkjärven Maamiesseuraa vuonna 1900 toimien sen ensimmäisenä rahastonhoitajana.


title: Tuomas Suokas

text: Tuomas Suokas oli vuoden 1897 valtiopäivillä talonpoikaissäädyn edustajana. Ensimmäisten sortovuosien jälkeen hän istui myös vuosien 1904–1905 ja 1905–1906 valtiopäivillä. Hän oli yksi ns. kansalaisadressilähetystöön kuuluneista 28 miehestä, jotka kävivät 12. maaliskuuta 1901 esittämässä senaatille 92 889 nimeä sisältäneen, kiihtyvien venäläistyttämistoimien aikaansaamaa huolestumista ilmaisevan adressin. Koska senaatti ei ottanut lähetystöä virallisesti vastaan, jakaantui lähetystö pienempiin ryhmiin vieraillakseen yksitellen jokaisen senaattorin luona. Juhani Aho kirjoitti kertomuksessaan "Kansalaisadressi 1901" Suokkaan, Räisäsen ja Puhakan käyneen senaattori Johnssonin luona ja tämän ottaneen heidät erittäin tylysti vastaan.


title: Tuomas Suokas

text: Tuomas Suokkaan lapsista Alma Suokkaan (myöh. Joronen) toinen aviomies oli jääkäri Anton Näsi. Myös kansanedustaja Vilho Vallas (alk. Mykkänen) avioitui Suokkaan sukuun.


title: P&O Ferries

text: P&O Ferries on osa Arabiemiirikuntiin rekisteröityä Dubai Ports Worldia. Dubai Ports World osti brittiläisen Peninsular and Oriental Steam Navigation Company (P&O) -varustamon ja P&O Ferriesin siinä samassa vuonna 2006. Yhtiön rekisteröity kotipaikka on Dover Englannissa. Kaikki P&O Ferriesin laivat liikennöivät Pohjanmerellä ja Biskajanlahdella.


title: P&O Ferries

text: Aikaisemmin P&O Ferries tunnettiin nimillä P&O Stena Line, P&O Portsmouth ja P&O North Sea Ferries.


title: Super Series

text: Super Series oli sarja näytösotteluja Neuvostoliiton, Tšekkoslovakian, WHA:n ja NHL-seurojen välillä. Otteluja pelattiin vuodesta 1975 vuoteen 1991 Pohjois-Amerikassa. Neuvostoliiton ja Tšekkoslovakian joukkueet olivat pääasiassa maiden seurajoukkueita, lukuun ottamatta vuosia 1977 ja 1978, jolloin WHA-liigan seuroja vastaan pelasi Neuvostoliiton maajoukkue. Neuvostoliiton maajoukkue pelasi myös NHL-seuroja vastaan vuonna 1983.


title: Super Series

text: Super Series 1976 oli ensimmäinen supersarja, jossa Euroopan huippuseurat ja NHL-joukkueet kohtasivat. Sarja oli vahvasti esillä julkisuudessa ja sitä seurattiin tiiviisti Atlantin molemmin puolin. Neuvostoliitto oli hävinnyt ensimmäisen ammattilaisten kohtaamisen Kanadalle vuoden 1972 Summit Seriesissä, missä sen maajoukkue kohtasi NHL-miehistä koostuvan Kanadan. Kaksi vuotta myöhemmin samat maat olivat kohdanneet uudelleen vuoden 1974 Summit Seriesissä. Tällä kertaa Kanadan joukkueessa pelasivat NHL:n kanssa kilpailevan WHA-liigan miehet. Tuon sarjan vei selvästi Neuvostoliitto, mutta yleisesti Kanadan joukkueen pelaajamateriaalia pidettiin huonompana kuin vuoden 1972 kohtaamisessa. Lisäksi Summit Seriesit pelattiin ennen varsinaisen kauden alkua, minkä vuoksi pelaajat eivät olleet vielä parhaassa vedossaan. Näin ollen Super Series järjestettiin vuoden vaihteen molemmin puolin, jolloin osanottajilla oli jo pelituntumaa omista sarjoistaan. Lisäksi arvioitiin, että NHL-ammattilaiset pelaisivat paremmin seurajoukkueissaan kuin maajoukkueessa: olihan Kanadan maajoukkue ollut jonkin aikaa jo sivussa kansainvälisistä peleistä.


title: Super Series

text: Pohjois-Amerikassa tehtyyn sopimukseen perustuen Moskovan TsSkan joukkueessa saivat pelata Aleksandr Maltsev ja Valeri Vasiljev Moskovan Dynamosta ja Vjatšeslav Soloduhin SKA Leningradista. Krylja Sovjetovin joukkueessa oli neljä pelaajaa Moskovan Spartakista. Sarjan tulokset olivat sensaatiomaiset molemissa leireissä, joissa molemmissa päästiin kokemaan voimakkaita voitontunteita. Neuvostoliiton seurajoukkueet dominoivat kuitenkin sarjassa, joissa neuvostojoukkueet saavuttivat 5 voittoa NHL-joukkueiden jäädessä kahteen, yksi peleistä päättyi tasan.


title: Super Series

text: NHL-seurojen voitot olivat kuitenkin jäädä ainoastaan Buffalo Sabresin voittoon Krylja Sovjetovista lukemilla 12-6, sillä Super Series '76:n viimeinen ottelu TsSka-Philadelphia Flyers oli päättyä jo ennen kuin se ehti kunnolla alkaakaan. Flyers lähti otteluun hyvin voimakkaalla fyysisellä pelitavalla, missä neuvostoliittolaisia taitureita ei taklauksilla säästelty . Ottelun ensimmäisessä erässä ajassa 11:21 tapahtui jotain, mikä sai koko TsSkan vaihtoaition varpeilleen. Philadelphian puolustaja Ed Van Impe taklasi Valeri Harlamovin jäänpintaan ja kun tuomari ei antanut jäähyä, tuohtui koko neuvostojoukkue. Protestiksi koko TsSkan joukkue marssi pois vaihtoaitiosta pukusuojaan. TsSkan valmentaja Konstantin Loktev syytti tästä 16 minuutin jälkeen Philadelphia Flyersiä tahallisista yrityksestä vahingoittaa heidän pelaajiaan. Pian tämän jälkeen Flyersien omistaja Ed Snyder varoitti neuvostoliittolaisia, että ellei peli jatku jää heiltä saamatta heille luvattu 200 000 dollarin palkkio. Tästä ei kulunut kuin hetki ja TsSkan joukkue oli takaisin jäällä ja peli oli valmis jatkumaan. Ottelu ei ehtinyt vanhentua tästä kuin 17 sekuntia, kun Philadelphian Reginald Leach vei kotijoukkueen 1-0 johtoon. Vielä ennen ensimmäisen erän loppua Flyers siirtyi 2-0 johtoon. TsSkaa oli onnistuttu horjuttamaan fyysisyydellä ja peli päättyikin lopulta Philadelphian 4-1 voittoon, mikä oli erittäin suuri yksittäinen voitto pohjois-amerikkalaisille.


title: Super Series

text: Tim Burke kirjoitti Montréal Gazette -lehteen Philadelphia pelin jälkeen, että ”Flyers pelasti Kanadan ylpeyden kansallisurheilulajissaan lähes täydellisellä jääkiekon mestariteoksella. Siitä tuli upea päätös Super Series ’76:lle. Se oli yksi merkittävimmistä kappaleista valmistautumisen, kurinalaisuuden ja kovuuden merkityksestä urheilunoppikirjassa ja sen kirjoitti Flyers valmentaja Fred Sheron systemaattisella lähestymisellä pelin peruskysymykseen.” Saman lehden Red Fisher kirjoitti: ”Heidän paras oli voimaton lyömään meidän parasta.”


title: Super Series

text: Vuoden 1977 Super Seriesissä kohtasivat tällä kertaa Tšekkoslovakialainen seurajoukkue Poldi Kladno ja Neuvostoliiton maajoukkue, sekä WHA -liigan seurajoukkueita. WHA -seurat veivät otteluvoitot Poldi Kladnolta 4-2. Neuvostoliiton maajoukkue teki puolestaan lähes puhdasta jälkeä omassa sarjassaan. Québec Nordiques onnistui kuitenkin voittamaan sarjan viimeisessä ottelussa Neuvostoliiton luvuin 6-1.


title: Super Series

text: Super Series 1978:ssa pelattiin useita eri sarjoja eurooppalaisten ja pohjois-amerikkaisten välillä. Neuvostoliiton maajoukkue pelasi kahdella joukkueellaan kolme sarjaa WHA -seuroja vastaan. Neuvostoliiton A maajoukkue jyräsi omassa sarjassaan voimakkaasti ja hävisikin vain yhden yhdeksästä pelistään. Neuvostoliiton B maajoukkueella oli sen sijaan tiukempi ensimmäinen sarja WHA -seuroja vastaan, jonka se voitti otteluvoitoin 5-4. Toinen sarja kääntyi neuvostoliittolaisille jo huomattavasti selvemmin, sillä Neuvostoliiton B maajoukkue otti neljä voittoa kuudesta pelistä, yhden jäädessä tasatulokseen.


title: Super Series

text: Tšekkoslovakialaiset seurajoukkueet Poldi Kladno ja Tesla Pardubice pelasivat molemmat omat sarjansa NHL -ammattilaisseuroja vastaan. Molemmat sarjat olivat tasaisia. Pardubicellä meni omat ottelunsa tasan 2-2, kun puolestaan Kladno onnistui voittamaan sarjansa niukasti 2-1, yhden ottelun mennessä tasan. Myös neuvostoliittolaiset seurajoukkueet Moskovan Spartak ja Moskovan Dynamo osallistuivat Supersarjaan. Moskovan Spartak kohtasi NHL -joukkueita ja voittikin sarjan 3-2. Moskovan Dynamo puolestaan pelasi WHA -seuroja vastaan ja teki selvää jälkeä häviämällä ainoastaan yhden ottelun seitsemästä.


title: Super Series

text: Otteluja sarjassa Neuvostoliiton A maajoukkueen ja WHA -liigan joukkueiden välillä pelattiin 9. Neuvostoliitto voitti otteluista kahdeksan ja WHA -liigan seura yhden. Maaliero oli Neuvostoliiton hyväksi 56-27.


title: Super Series

text: Sarjoja Neuvostoliiton B maajoukkueen ja WHA -liigan joukkuiden välillä pelattiin kaksi. Ensimmäisessä sarjassa oli 10 ottelua, joista Neuvostoliitto voitti 5, WHA -liigan seurat 4 ja yksi päättyi tasan. Maaliero oli niukasta Neuvostoliiton hyväksi 41-38. Toisessa sarjassa pelattiin 6 ottelua, joista WHA -liigan seurat voittivat yhden, yksi päättyi tasan ja loput neljä menivät Neuvostoliiton B maajoukkueen hyväksi. Maaliero tässä sarjassa oli Neuvostoliitolle samoin 41-38


title: Super Series

text: Moskovan Dynamo pelasi 7 ottelua WHA seuroja vastaan. Peleistä Dynamo voitti kuusi ja hävisi yhden. Maaliero oli Moskovan Dynamolle 28-20.


title: Super Series

text: Super Seiries 1979:ään matkasi toisen kerran kolmen vuoden sisään Krylja Sovjetov kohtaamaan NHL -joukkueita. Tällä kertaa sarja oli tiukempi kuin edellissä supersarjassa, mutta Krylja Sovjetov vei tämänkin sarjan nimiinsä otteluvoiton 2-1. Detroit Red Wings onnistui ottamaan yhden voiton neuvostoliittolaisilta ja Philadelphia Flyers taisteli tälläkin kertaa hyvin, pelaamalla oman ottelunsa tasan.


title: Super Series

text: 1980 Super Seriesiin osallistui Neuvostoliitosta moskovalaiset Dynamo ja TsSka. Neuvostoliittolaiset kaatoivat tälläkin kertaa NHL-joukkueet. Molemmat sarjat olivat tiukkoja, mutta otteluvoitot menivät Dynamolle 2-1 ja TsSkalle 3-2.


title: Super Series

text: Super Series 1983:ssa ottivat yhteen Neuvostoliiton maajoukkue ja NHL-seurat. Neuvostoliiton maajoukkue oli kohdannut NHL:n All star joukkueen vuonna 1979 Challenge Cupissa. Tuolloin Neuvostoliitto hävisi ensimmäisen kohtaamisen, mutta voitti kaksi seuraavaa. Tuolloin uskottiin, että ottelusarjan käänsi Neuvostoliitolle tiukka pelirytmi, mikä suosi kovempi kuntoisia neuvostoliittolaisia.


title: Super Series

text: Tälläkin kertaa Neuvostoliitto oli NHL vastustajiaan kovempi. Ainoastaan Wayne Gretzkyn tähdittämä Edmonton Oilers, sekä Calgary Flames onnistuivat voittamaan punakoneen, Edmonton Oilers 4-3 ja Calgary Flames 3-2. Muut ottelut olivat selviä voittoja neuvostoliittolaisille.


title: Super Series

text: Super Series 1986 oli moskovalaisten juhlaa. Neuvostoliiton puna-armeijan keskusurheiluseuran TsSka vei NHL vastustajiaan mennen tullen. Québec Nordiques onnistui kuitenkin sarjan keskeltä nappaamaan yhden voiton maalein 5-1. Moskovan Dynamolla oli sen sijaan hieman tiukempaa, mutta otti sarjan omiin nimiisä voitoin 2-1.


title: Super Series

text: Moskovan TsSka jatkoi Super Series 1989:ssä siitä mihin kolme vuotta aiemmin oli jäänyt. Ottelusarja meni jälleen kerran Neuvostoliittoon. Nyt otteluvoitoin 4-2 TsSkalle. Riian Dynamolla oli sen sijaan vaikeampaa omassa sarjassaan ja se kokikin ensimmäisenä neuvostoliittolaisena seurana tappion NHL -joukkueita kohtaan sarjassa. Sillä NHL -joukkueet veivät sarjan otteluvoiton 4-2. NHL -seurojen voitoista vastasivat Edmonton Oilers, Vancouver Canucks, Chicago Blackhawks ja St. Louis Blues. Ainoastaan Los Angeles Kings ja Minnesota North Stars hävisivät Riian Dynamolle, Calgaryn pelatessa tasan 2-2 sarjan avauspelissä.


title: Super Series

text: Vuonna 1990 Pohjois-Amerikkaan Super Seriesiin saapui Neuvostoliitosta neljä seurajoukkuetta: ensimmäistä kertaa sarjaan osallistuva Himik Voskresensk ja jo aiemmin osallistuneet Krylja Sovjetov, TsSka ja Moskovan Dynamo. Dynamo ja TsSka veivät jälleen omat sarjansa. Sen sijaan Krylja Sovjetov hävisi kolme otteluansa ja sarja menikin NHL-joukkueille voitoin 3-1. Ensikertalainen Himik Voskresensk pelasi tasan voittojen suhteen NHL-seurojen kanssa.


title: Super Series

text:
1991 Pelattiin viimeisen kerran Super Series eurooppalaisten ja pohjois-amerikkalaisten ammattilaisseurojen välillä. Neuvostoliittolaiset päättivät 10 vuotena pelattujen Super Seriesit voittoihin TsSkan ja Moskovan Dynamon pelaamissa sarjoissa NHL-seuroja vastaan. Himik Voskresenskillä voitot menivät tasan 3-3 pohjois-amerikkalaisten kanssa.
Philadelphia vs. TsSka


title: Alvin Sargent

text: Alvin Sargent (s. 12. huhtikuuta 1927) on yhdysvaltalainen elokuvakäsikirjoittaja. Hän on voittanut Oscar-palkinnot elokuvista "Muistojeni Julia" (1978) ja "Tavallisia ihmisiä" (1980) ja ollut ehdolla vuoden 1973 elokuvasta "Paperikuu".


title: Alvin Sargent

text: Muita Sargentin käsikirjoittamia elokuvia ovat "Lain tällä puolella" (1970), "Entäs Bob?" (1991), "Spider-Man 2" (2004) ja "Spider-Man 3" (2007).


title: Alvin Sargent

text: Sargent valmistui Upper Darby High Schoolista vuonna 1945. Myös Alvinin veli Herb Sargent työskenteli käsikirjoittajana. Alvin Sargent on avioliitossa tuottaja Laura Ziskinin kanssa.


title: Juuret Iijoen törmässä

text: Juuret Iijoen törmässä eli Iijoki-sarja on Kalle Päätalon omaelämäkerrallinen pääteos. Teos on osittain totta ja osittain fiktiota. Sarjasta pannaan yleensä merkille sen laajuus, 26 osaa. Se on maailman pisimpiä omaelämäkerrallisia teoksia.


title: Juuret Iijoen törmässä

text: Kalle Päätalon isä Hermanni Päätalo kuoli 1964. Hänen eläessään perheenjäsenet eivät halunneet puhua hänen sairautensa ajasta 1930-luvun alussa. 1960-luvun lopussa Kalle Päätalo oli saanut Koillismaa-sarjan valmiiksi ja rupesi suunnittelemaan vielä toista laajaa, tällä kertaa omaelämäkerrallista kirjasarjaa. Kustantaja Gummerus suhtautui tällaisen sarjan menestykseen epäilevästi, mutta antoi Päätalon kuitenkin yrittää, olihan hän yhtiön eniten myyty kirjailija. Päätalo suunnitteli aluksi sarjaan tulevan puolentusinaa kirjaa.


title: Juuret Iijoen törmässä

text: Päätalo kirjoitti käsikirjoitukset kolmeen–neljään kertaan. Ensin hän käytti kirjoituskonetta, mutta siirtyi myöhemmin tietokoneeseen. Koneen kanssa tuli kuitenkin teknisiä ongelmia, joten kirjailija siirsi sen muutamaksi vuodeksi syrjään. Kone saatiin taas myöhemmin toimimaan.


title: Juuret Iijoen törmässä

text: Päätaloa on syytetty sarjan tahallisesta pitkittämisestä. Hän kiistää tämän ja sanoo, että olisi pikemminkin halunnut saada sarjan ennemmin päätökseen, jolloin olisi voinut keskittyä fiktiivisiin teoksiin.


title: Juuret Iijoen törmässä

text: Sarjan lukijoista on enemmistö miehiä, mutta Päätalon ihailijapostin lähettäjät jakautuvat tasan miehiin ja naisiin. Jotkut ovat hyvinkin intohimoisia lukijoita ja ovat lukeneet sarjan useampaan kertaan. Juice Leskisen sanotaan lukeneen sarjan seitsemään kertaan, viimeisen kerran takaperin.Sarja alkaa Iijoen reitin kuvauksella, jota kautta päästään Taivalkosken Jokijärvelle. Päätalon vanhempien naimisiinmeno ja vaiheet ennen Kallen syntymää kerrotaan. Kallen lapsuus vanhempien ollessa vuokralaisina Mäkelän talossa. Niin sanottu villitalvi 1921–1922, jolloin metsätyöläisten palkat olivat huipussaan. Kallioniemen tilan hankinta 1922 ja talon rakentaminen. Jätkien elämän kuvausta. Jokijärven asukkaita esitellään, naapureita ja kaukaisempia asukkaita. Kalle käy ensimmäisen kerran kirkonkylässä, jossa saa lippalakin, sekä Tyrämäellä, jossa näkee puimakoneen. Kallen ensimmäinen uittoreissu Turpeisenjärvellä, jossa hän tosin on vain katselija. Saunan rakentaminen. Ämmin eli isoäiti Elsa-Leena Päätalon kuolema. Uuden pirtin puutavaran hankinta. Kallen koulutie alkaa 1928 Jokijärven kansakoulussa. Kylän lapsien leikkejä. Kallioniemessä kortteeraavan Arvi-sedän sairaus. Kallen korttipelihimo tekee hänen elämästään painajaista. Keväällä 1931 Kalle pääsee toisen kerran uittoon Naamanganjoelle, vaikka tälläkään kertaa hänelle ei ole varsinaisia töitä.


title: Juuret Iijoen törmässä

text: Syksyllä 1931 Herkko-isä sairastui Latvajärven savotassa keuhkokuumeeseen, jonka taltuttua hän palasi toipilaaksi Kallioniemeen. Keuhkokuumeen jälkiseurauksena hänen todellisuudentajunsa alkoi järkkyä. Hän luulotteli sairastavansa lentävää keuhkotautia, ja vakuutti jatkuvasti kuolevansa pian. Lisäksi hän kuvitteli vaimonsa Riitun olevan uskoton ja ei juuri päästänyt tätä silmistään. Kevättalvella ja keväällä 1932 hänet houkuteltiin kahteen otteeseen lähtemään Latvajärven talvisavottaan ja uittoon, mutta työstä ei tullut mitään. Kalle lähti kuitenkin uittomieheksi uittoon, joka eteni Latvajärvestä Latvaojaa pitkin Isojärveen ja siitä Välijokea Korvuanjokeen. Korvuanjokea oli edetty Lippamonniemen kartanolle, kun Kalle kuuli Herkon joutuneen lähtemään pakolla Oulun piirimielisairaalaan. Tämä oli Kallelle raskas uutinen. Hän kuitenkin jatkoi uittotyötä sen päättymiseen asti Korvuanjoen ja Suolijoen yhtymäkohtaan eli Suolihaaroihin. Tosin Kallen sai olla uitossa lähinnä isänsä ansioista johtuen, hänhän oli tuolloin vasta 12-vuotias.


title: Juuret Iijoen törmässä

text: Kesällä 1932 Riitu käy katsomassa Herkkoa Oulussa. Herkko ei vielä osoita paranemisen merkkejä. Syksyllä Kalle aloittaa viimeisen kouluvuotensa. Hän on välillä metsätöissä Hiltu-Jakin kanssa. Keväällä 1933 Kalle pääsee jälleen uittoon, joskin vain kokiksi Jaakko Hiltulan roikkaan. Hänen päätehtävänsä on keittää kahvia uittomiehille. Tällä kertaa uitto etenee Korvuanjoen latvoilta Pyhäjärvestä Suolihaaroihin. Ukkoherrana ei ole enää Hakala, edellisten keväiden ukkoherra. Kallen tuntipalkka putoaa nyt 2,50 markkaan, vaikkakin palkat ovat pudonneet yleisestikin. Alkukeväästä perhe on jo pudonnut kunnan avustusten varaan. Kunnan "piirimieheltä" on haettu lappuja, joilla saadaan jauhoja kaupasta.Kirja käsittelee Kallen ikävuosia 14-16. Eletään 30-luvun pahinta lama-aikaa, ja varsinkin Kallen kotona taloudellinen tilanne on pahimmillaan Hermannin sairauden vuoksi. Kallen kotona pysytään ruoissa pahimpina aikoina ainoastaan kerjäämällä ja kunnan jauhosäkkien varassa. Kalle joutuu perheen elättäjäksi kun Hermannin sairaus puhkeaa pahimpaan vaiheesensa. Hermanni käy ensin Oulun Piirimielisairaalassa hoidoissa, sen jälkeen Pelsonsuon pakkotyölaitoksella ja viimeisenä Pessiönvaaran vaivaistalossa. Kirjan lopussa Hermanni paranee yllättäen täysin, eikä tunnu muistavan 5 vuotta kestäneestä mielisairaudestaan paljoakaan.


title: Juuret Iijoen törmässä

text: Tytöt alkavat kiinnostua Kallesta ja Kalle menettää poikuutensa nimeltämainitsemattoman niittyväen naisen kanssa. "Naimalupa" tulee kirkonkylässä järjestetyssä rippikoulussa. Kalle kokee pohjakosketuksen Hankinnan talvisavotassa useiden vastuksien uuvuttamana, ja karkaa kotiin. Kalle kehittyy savottatöissä ja kirjan lopussa pääsee lopulta "täyden tuntirahan" mieheksi. Vuosia piinannut taloudellinen kurjuus päättyy viimeinkin. Kallen eno Matti Neulikko heikkenee savottatöissä sydänsairauden vuoksi ja kuolee lopulta sairaalassa.


title: HK SL8

text: HK SL8 on Heckler & Kochin valmistama, muun muassa tukistaan, tähtäimistään ja lippaaltaan muutettu itselataava siviiliversio G36 -rynnäkkökivääristä.


title: Johnny Sheffield

text: Jon Matthew Sheffield "Johnny" Cassan (11. huhtikuuta 1931 – 15. lokakuuta 2010) oli yhdysvaltalainen näyttelijä. Hän aloitti lapsinäyttelijänä ja loi lopulta koko uransa varsin nuorena; hän päätti aktiiviuransa jo vuonna 1955.


title: Johnny Sheffield

text: Sheffield syntyi Pasadenassa, Kaliforniassa, näyttelijä Reginald Sheffieldin poikana. Hän esiintyi 1930–1950-luvuilla muiden muassa lukuisissa "Tarzan"- ja "Bomba"-elokuvissa.


title: Johnny Sheffield

text: Johnny kuoli sydänkohtaukseen kotonaan, vain tunteja aiemmin hän oli kiipeillyt tikapuilla harventaakseen puita.


title: Johnny Sheffield

text: Myös Sheffieldin veli Billy toimi nuorella iällään näyttelijänä.


title: Pascal Lissouba

text: Pascal Lissouba (s. 15. marraskuuta 1931) on kongolainen poliitikko. Hän toimi Kongon tasavallan presidenttinä vuosina 1992–1997; häntä sekä edelsi että seurasi Denis Sassou Nguesso.


title: Pascal Lissouba

text: Lissouba opiskeli Nizzassa, Tunisissa ja Pariisin yliopistossa. Hän oli ensimmäinen kongolainen joka väitteli tohtoriksi. Hän toimi varhaisella urallaan 1960-luvulla maansa maatalous- ja pääministerinä. Ministerikausiensa välissä hän oli Brazzavillen yliopiston professori.


title: Pascal Lissouba

text: Lissouba sai elinkautisen vankeusrangaistuksen väitetystä osallisuudestaan sotilasjohtaja Marien Ngouabin salamurhaan 1977. Hän vapautui vuonna 1979, mutta eli aina vuoteen 1990 maanpaossa Ranskassa.


title: Pascal Lissouba

text: Lissouba voitti maan ensimmäiset demokraattiset presidentinvaalit vuonna 1992, jolloin Denis Sassou Nguesso luopui vallasta. Virkakautensa alussa hän oli Ranskan suosiossa, mutta välit viilenivät, kun Lissouba suosi amerikkalaista öljy-yhtiötä Occidental Petroleumia. Vuonna 1997 Sassou Nguessoa tukevat joukot nousivat aseelliseen kapinaan ja Lissouba joutui pakenemaan presidentinpalatsista. Hän keräsi tukea afrikkalaisilta valtioilta, mutta Sassou Nguessolla oli takanaan Ranskan tuki.


title: Pascal Lissouba

text: Kongon yhteiskuntaa pitkään ravistelleet ankarat levottomuudet jatkuivat Lissouban presidenttikaudella ja sen jälkeen; tätä nykyä entinen presidentti elääkin maanpaossa Lontoossa.


title: Pascal Lissouba

text: Vuonna 2001 Lissouba ja neljä hänen ministeriään tuomittiin 40 vuodeksi pakkotyöhön korruptiosta ja valtionpetoksesta. Heidän todettiin myyneen öljyä amerikkalaisyhtiölle noin neljäsosalla käyvästä hinnasta.


title: Pascal Lissouba

text: Vuonna 2010, maan itsenäisyyden 50-vuotisjuhlissa, Lissouballe myönnettiin mitali jonka hänen vaimonsa kävi noutamassa. Vaimo myönsi Lissouban kärsivän dementiasta ja sydänongelmista.


title: European Football League

text: European Football League eli EFL on amerikkalaisen jalkapallon vuosittainen eurooppalaisten joukkueiden kilpailu, joka pelattiin ensimmäisen kerran vuonna 1986. Kilpailuun osallistuu joukkueita nykyään lähinnä Saksasta, Itävallasta ja Sveitsistä.


title: European Football League

text: EFL oli vuoteen 2014 asti Euroopan lajiliiton järjestämä seurajoukkueiden Euroopan liiga, jonka mestaruusottelun Eurobowlin voittajasta tuli Euroopan mestari. Kilpailuun osallistuivat Euroopan edelliskauden parhaat seurajoukkueet. Euroopan toiseksi korkein kilpasarja oli nimeltään EFAF Cup. Euroopan lajiliiton toiminta sulautettiin maailmaliittoon vuonna 2014, ja EFL siirtyi Saksan lajiliiton haltuun.


title: European Football League

text: EFL uudelleenjärjestettiin vuonna 2014 siten että sen kuusi parasta joukkuetta muodostivat uuden BIG6-kilpasarjan, joka kutsuu itseään Euroopan kovatasoisimmaksi kilpailuksi. Eurobowlista tuli uuden kilpasarjan mestaruusottelu ja EFL:stä tuli alempi sarjataso BIG6-sarjalle. EFL:n uusi mestaruusottelu on nimeltään EFL Bowl.


title: European Football League

text: European Football League muodostuu kahdesta kolmen joukkueen lohkosta. Joukkueet pelaavat lohkoissa kerran toisiaan vastaan, minkä jälkeen lohkojen voittajat kohtaavat toisensa mestaruusottelussa EFL Bowlissa. EFL:n mestari saa karsia paikasta BIG6-sarjan heikointa joukkuetta vastaan, mikäli joukkue täyttää sarjan kriteerit.


title: European Football League

text: Ennen vuotta 2014 kilpailuun pääsivät mukaan Euroopan maiden mestarijoukkueet ja parhaista maista mukaan on otettu toinekin joukkue. Suomesta mukaan pääsi aina ainoastaan mestari lukuun ottamatta vuosia 2007, 2009 ja 2013, jolloin osallistujia oli kaksi. Joukkueet jaettiin neljään lohkoon, joiden voittajat pääsivät jatkoon. Lohkoissa saattoi olla vain kaksi joukkuetta. Tällöin kaksiosaisten keskinäisten otteluiden voittajat etenivät jatkoon. Joissain lohkoissa joukkueita oli kuitenkin kolme. Tällöin kaikki joukkueet pelasivat kerran toisiaan vastaan. Lohkon voittaja pääsi jatkoon.


title: European Football League

text: Lohkojen voittajat pelasivat välierät, kun joukkueiden vakiomäärä oli 12 ja joukkueet oli jaettu yleensä kolmen joukkueen lohkoihin. Vuodesta 2008 eteenpäin jotkut 14 joukkueesta pääsivät kuitenkin suoraan puolivälieriin ilman lohkovaihetta. Näin ollen lohkojen voittajat pääsevät ainoastaan puolivälieriin. Alkuvuosina osallistujia oli vain yhdeksän. Näistä kaksi pelasivat karsinnan, jossa toinen putosi. Loput kahdeksan joukkuetta pelasivat cup-muodossa yksiosaiset, puolivälierät, välierät ja finaalin. Lisäksi alkuvuosina pelattiin myös pronssiottelu.


title: European Football League

text:
Ensimmäinen EFL pelattiin kaudella 1986 Alankomaissa. Mukana oli yhteensä yhdeksän joukkuetta, joista Leicester Panthers karsiutui jo ennen Hollannin lopputurnausta. Suomesta mukana oli hallitseva Suomen mestari Vantaan TAFT. Suomalaisilla onkin kilpailussa pitkät perinteet, sillä jo tuolloin mestariksi TAFT kruunattiin mestariksi. Seura voitti Eurobowl I:ssä Bologna Dovesin Italiasta. Tuolloin TAFT kukisti Bolognan lukemin 16-20 Amsterdamissa Olympiastadionilla pelatussa finaalissa. Muut turnauksen kaupungit olivat Zwolle, Haag ja Eindhoven. TAFT oli lyönyt matkalla Eurobowliin Lugano Seagullsin murskaavasti 61-0 ja välierissä se voitti isäntäjoukkue Ramsin 67-6. Toisessa välierässä Doves voitti Birmingham Bullsin 40-7.
Vuonna 1987 EFL:aa ei pelattu lainkaan. Seuraava kilpailu pidettiinkin vasta vuonna 1988. Noifin aikoihin oli vielä tapana, että koko turnaus pidettiin yhdessä paikassa. Isäntämaana toimi Iso-Britannia. Yhteensä joukkueita oli mukana yhdeksän. Tosin Dublin Celts karsiutui ennen lopputurnausta Englannissa. Karsinta pidettiin jo vuoden 1987 puolella. Suomesta kilvassa oli mukana helsinkiläinen Roosters. Lopputurnausta pelattiin Derbyssä Moorways Stadiumilla, Bournemouthissa King's Park Stadiumilla, Brightonissa Withdean Stadiumilla ja Lontoossa Crystal Palace National Sports Centressä. Kahdeksan joukkuetta pelasivat puolivälierissä cup-järjestelmällä. Puolivälierässä Roosters sai vastaan Paris Castorsin, jonka se voitti 51-6. Muut välieriin selvinneet joukkueet olivat Berlin Adler, Amsterdam Crusaders ja Milan Legnano Frogs. Välierässä Roosters kohtasi italialaisen Legnano Frogsin. Italialaiset kaatuivat Roostersin käsittelyssä niukasti lukemin 35-33. Näin ollen Roosters pääsi Eurobowl II:een. Siinä vastaan asettui Amsterdam Crusaders. Ottelu pelattiin Lontoossa ja Roosters jatkoi suomalaisjoukkueiden voittokulkua viemällä peliin nimiinsä murskaavasti 35-14. Legnano Frogs voitti lopulta pronssiottelussa Berliinin.
EFL-liigaa pelattiin myös vuonna 1989. Tuolloin turnaus pelattiin välieristä asti Italiassa. Mukana oli jälleen yhdeksän joukkuetta. Mestaruuden ratkoivat edellisen vuoden pronssi- ja hopeajoukkue, kun vastakkain olivat Legnano Frogs ja Amsterdam Crusaders. Eurobowl III päättyi Milanossa paikallisen Legnano Frogsin hyväksi lukemin 27-23. Ottelu pelattiin Stadio Giovanni Marilla, jossa pelattiin myös molemmat välieräottelut. Roosterskin jatkoi kuitenkin vahvoja suomalaisotteita. Se otti Suomeen jo kolmannen perättäisen mitalin oltuaan pronssilla, vaikka hävisi välieränsä 34-0 Crusadersille. Tätä ennen Roosters oli pudottanut jo kilpailun toisella kierroksella ruotsalaisen Kristiandstad C4 Lionsin 33-21. Toisessa välierässä Frogs oli voittanut Kölnin Red Baronsin lukemin 49-15. Näin lopulta mitalistikolmikko oli sama kuin vuotta aiemmin


title: European Football League

text: Vuonna 1990 EFL:ään osallistui yhteensä 11 joukkuetta ja kaikki tulivat eri maista. Näistä yksi putosi jo karsintakierroksella ja kolme ensimmäisellä kierroksella. Suomalaisjoukkue Munkka Coltsin urakka alkoi toiselta kierrokselta, jossa se kukisti Pariisilaisen Castorsin 17-14. Näin se pääsi välieriin yhdessä Berlin Adlerin, Legnano Frogsin ja Manchester Spartansin kanssa. Adler hävisi omassa välierässään Spartansille lukemin 33-35. Spartans sai finaalivastuksekseen Frogsin, joka kukisti Coltsin toisessa välieräparissa lukemin 21-45. Colts saavutti lopulta kuitenkin pronssimitalit ja jatkoi suomalaisjoukkueiden mitaliputkea. Eurobowl IV pelattiin pienessä Riminin kaupungissa Italiassa. Voiton vei englantilainen Spartans. Finaalin lopputulos oli 34-22.


title: European Football League

text:
Seuraavassa on lueteltu Eurobowlit eli EFL:n finaaliottelut 1986–2013.
European Football Leagueen Suomella on ollut yleensä ainoastaan yksi edustaja. Vuosi 2007 teki kuitenkin poikkeuksen, kun suomesta osallistui myös hopeaa edelliskaudella voittanut Wolverines Helsingistä. Kausina 2000, 2001 ja 2005 Suomesta ei kuitenkaan ollut osallistujaa lainkaan. Näinä kaikkina vuosina olisi Helsingin Roostersilla ollut oikeus osallistua kilpailuun. Se oli kuitenkin osallistunut jo monena vuonna ja jätti paikkansa käyttämättä. Myös taloudellisilla seikoilla oli vaikutusta asiaan, sillä EFL ei ole halpa kilpailu. Esimerkiksi Seinäjoen Crocodiles, joka osallistui kisaan kaudella 2008 nosti budjettinsa kaksinkertaiseksi osallistumisensa takia. Crocodiles edustaa Suomea, vaikka se ei voittanut kauden 2007 Suomen mestaruutta. Tämä johtuu siitä, että Porvoon Butchers päätti jättää paikkansa käyttämättä, jolloin hopeajoukkue sai sen. Myös edellisellä kerralla Crocodiles oli osallistunut Butchersin luovuttua paikastaan.


title: European Football League

text: Useimmin suomalaisista joukkueista on osallistunut Helsingin Roosters. Se on ollut mukana yhteensä seitsemän kertaa. Neljästi on osallistunut jo edesmennyt helsinkiläinen East City Giants. Seinäjoen Crocodiles ja Porvoon Butchers ovat osallistuneet kolmesti. Wolverines, Vantaan TAFT, Turku Torjans ja Munkka Colts Helsingistä ovat osallistuneet kertaalleen.


title: European Football League

text: Suomalaisjoukkueiden alku EFL:ssä oli mahtava. Kahtena ensimmäisenä vuonna TAFT ja Roosters voittivat koko kilpailun. Vielä vuonna 1989 Roosters oli pronssilla. Viime vuosina menestys on kuitenkin kartellut suomalaisia ja ainoastaan Crocodiles on selvinnyt välieriin. Se tapahtui vuosina 2002 ja 2008. Menestysvuosien jälkeen myös Roosters on päässyt välieriin asti, peräti kolmesti perkkäisillä kausilla 1990-luvun lopulla. Coltskin pääsi välieriin vuonna 1990. Harmittavin tilanne oli kuitenkin East City Giantsilla. Se hävisi peräkkäin vuosina 1993-1995 välierissä samalle joukkueelle. Pelit olivat kuitenkin tiukkoja ja englantilainen London Olympians voitti ottelut viiden, kahden ja yhden pisteen eroilla. Viimeksi lähellä välieriä oli Crocodiles vuonna 2005. Se olisi tarvinnut voiton ruotsalaisesta Mean Machinesta päästäkseen alkulohkosta jatkoon. Joukkue hävisi kuitenkin kahdella pisteellä, kun ruotsalaiset tekivät maalin viimeisellä minuutilla.


title: Ferenc Mádl

text: Ferenc Mádl (29. tammikuuta 1931 – 29. toukokuuta 2011) oli unkarilainen poliitikko ja lakimies. Hän toimi maansa presidenttinä vuosina 2000–2005; edeltäjänä oli Árpád Göncz ja seuraajana László Sólyom.


title: Ferenc Mádl

text: Mádl toimi Unkarin tiedeakatemian täysjäsenenä vuodesta 1993. Hän ei kuulunut mihinkään puolueeseen, vaan vaikutti sitoutumattomana poliitikkona.


title: Ferenc Mádl

text: Poliittisen uransa ohella Mádl loi huomattavan kansainvälisen uran lakitieteessä ja julkaisi useita kirjoja. Hänellä oli puolisonsa Dalman kanssa yksi lapsi.


title: Lunitik Muzik

text: Lunitik Muzik on rap-yhtye Lunizin toinen albumi, joka julkaistiin vuonna 1997.


title: Paperikoivu

text: Paperikoivu ("Betula papyrifera") on Pohjois-Amerikan pohjoisosista kotoisin oleva monimuotoinen, kesävihanta puu, joka kuuluu koivujen sukuun ja koivukasvien heimoon. Se on saanut nimensä ohuesta, paperimaisesta tuohestaan, jota intiaanit käyttivät kanoottien, wigwamien ja erilaisten käyttöesineiden valmistuksessa. Ulkomaisessa kirjallisuudessa puuhun viitataankin usein nimellä ”kanoottikoivu” ja joskus nimellä ”amerikankoivu”. Paperikoivu on valittu Saskatchewanin provinssipuuksi ja New Hampshiren osavaltiopuuksi.


title: Paperikoivu

text: Paperikoivu on nopeakasvuinen mutta lyhytikäinen puu, joka alkaa tuottaa siementä 15 vuoden iässä ja elää harvoin yli 140 vuoden ikäiseksi. Yleensä se kasvaa 21–24 metriä korkeaksi ja rinnankorkeusläpimitaltaan 25–30 senttimetriä paksuksi mutta jää Alaskan korkeudella tätä pienemmäksi. Suurimpien luonnosta löydettyjen yksilöiden rungon läpimitta on ollut 75 senttimetriä.


title: Paperikoivu

text: Paperikoivulla on lähelle maanpintaa levittäytyvä juuristo, yleensä yksihaarainen runko sekä pitkät ja vahvat, yläviistot haarat, jotka voivat olla myös riippuvat. Metsässä sille kasvaa ohut päärunko ja kapea, pyöreä latvus, mutta avoimella paikalla latvuksesta tulee leveä ja haarat alkavat läheltä puun tyveä. Runkoa peittävä kaarna on nuorilla puilla punaruskeaa ja sileää ja vanhemmilla puilla paperinohutta ja kerman- tai punertavanvalkoista. Kaarnan uloin osa eli tuohi irtoaa puusta isoina paperimaisina liuskoina ja sisältää paljon öljyä, minkä ansiosta se on vedenpitävää.


title: Paperikoivu

text: Kuluvan kesän kasvainranka on karvainen ja nystyinen, ja talvisilmut ovat heikosti tahmeita tai kuivia. Kierteisissä lehdissä on karvainen lehtiruoti ja pienet korvakkeet, jotka karisevat lehtien puhjetessa. Lehtilapa on 3–10 senttimetriä pitkä, puikea tai soikea, lyhytsuippuinen ja suippo- tai herttatyvinen. Lehtilaita on sahahampainen tai toissahainen ja alapinta suonia myöten tai suonihangoista karvainen.


title: Paperikoivu

text: Paperikoivu on yksikotinen kasvi, joka kukkii huhtikuussa levinneisyysalueensa eteläosissa ja touko–kesäkuussa Alaskassa. Sen kukinto on 3-liuskaisten suomujen peittämä norkko, jossa on vain joko hede- tai emikukkia. Hedekukissa on vähäinen kehä ja ne muodostavat pitkiä ja riippuvia norkkoja. Emikukat ovat puolestaan kehättömiä ja muodostavat lyhyitä ja pystyjä norkkoja. Hedelmä on 1,5 millimetrin pituinen, karvainen ja litteä pähkylä, jossa on pähkylän levyiset tai leveämmät siipipalteet. Pähkylät kypsyvät elo–syyskuussa ja tuuli levittää ne syys–marraskuussa koivun ympäristöön.


title: Paperikoivu

text: Paperikoivu on kotoisin laajalta alueelta Pohjois-Amerikan pohjoisosista. Sen luontaisen levinneisyysalueen pohjoisraja kulkee puurajaa myötäillen Newfoundlandista ja Labradorista Luoteis-Alaskaan. Etelämpänä levinneisyysalue ulottuu Uudesta Englannissa Suurten järvien ympäristöön ja edelleen Montanaan ja Washingtoniin. Yksittäisiä esiintymiä on lisäksi Montanan ja Pohjois-Dakotan Suurilla tasangoilla, Black Hillsissä, Appalakeilla Pohjois-Carolinaan asti sekä Coloradon Front Rangella. Paperikoivua viljellään myös Havaijilla.


title: Paperikoivu

text: Paperikoivu on tyypillinen pioneeripuu, joka valtaa nopeasti metsäpalojen tuhoamia alueita, hakkuualueita ja hylättyjä peltoja. Se menestyy tuoreissa ja kosteissa, keskiravinteisissa metsissä sekä kalliokoilla 300–900 metrin korkeudessa. Yleensä se kasvaa sekapuuna havumetsissä mutta muodostaa joskus myös puhtaita metsiköitä. Siitä tunnetaan seuraavat kuusi maantieteellistä muunnosta:


title: Paperikoivu

text: Paperikoivua käytetään Pohjois-Amerikassa saha- ja paperiteollisuuden raaka-aineena. Sen luja, joustava ja tiheäsyinen puuaines soveltuu hyvin työstettäväksi sekä lakka- ja petsikäsiteltäväksi. Siitä tehdään puuviilua, vaneria, huonekaluja, kaapistoja ja erikoistuotteita, kuten pyykkipoikia, lankarullia sekä jäätelö- ja hammastikkuja. Sitä käytetään myös selluloosan, paperin ja polttoaineiden valmistuksessa sekä polttopuuna.


title: Paperikoivu

text: Teollisen käytön lisäksi paperikoivu on suosittu koristekasvi, ja sen mahlasta on perinteisesti valmistettu siirappia, viiniä, olutta ja erilaisia lääkejuomia. Sitä käyttävät ravintonaan myös villieläimet, esimerkiksi hirvi, valkohäntäpeura, lumikenkäjänis, puupiikkisiat, majavat sekä monet linnut ja pienet nisäkkäät.


title: Paperikoivu

text: Paperikoivu oli tärkeä raaka-aine Pohjois-Amerikan intiaaneille. Sen tuohesta valmistettiin erilaisia käyttöesineitä, kuten koreja, säilytysastioita, alustoja, vauvan kantoreppuja, torvia, soihtuja, taloustarvikkeita ja kanootteja. Sen puusta tehtiin puolestaan keihäitä, jousia, nuolia, lumikenkiä ja kelkkoja. Lisäksi intiaanit käyttivät paperikoivua rohtokasvina hoitamaan ummetusta ja ripulia, kuivattamaan kohdun limakalvoja, helpottamaan vatsakipuja ja vahvistamaan terveyttä.


title: Árpád Göncz

text: Árpád Göncz (10. helmikuuta 1922 – 6. lokakuuta 2015) oli unkarilainen poliitikko, joka toimi maansa presidenttinä kaksi perättäistä viisivuotiskautta 1990–2000.


title: Árpád Göncz

text: Göncz aloitti poliittisen toimintansa heti toisen maailmansodan jälkeen, mutta joutui vaikeuksiin kommunistien valtakaudella. Hän oli vankilassa 1957–1963. Poliittisesti hän aktivoitui uudelleen 1980-luvulla.


title: Árpád Göncz

text: Göncz kuului Vapaiden demokraattien liitto -puolueen (SZDSZ) perustajajäseniin vuonna 1988. Myös hänen tyttärensä Kinga Göncz on toiminut valtakunnan politiikassa.


title: Árpád Göncz

text: Göncz opiskeli lakitiedettä. Hän myös kirjoitti ja käänsi kaunokirjallisia tekstejä.


title: Silver & Black

text: Silver & Black on kolmas studioalbumi rap-yhtye Lunizilta. Albumi julkaistiin vuonna 2002.


title: Daniel Quinn

text: Daniel Quinn (11. lokakuuta 1935 Omaha, Nebraska – 17. helmikuuta 2018 Houston, Texas) oli yhdysvaltalainen kirjailija. Hänet tunnetaan parhaiten kirjastaan "Ismael", joka ilmestyi suomeksi vuonna 1992. Se voitti Turner-palkinnon vuonna 1991.


title: Greatest Hits (Luniz)

text: Greatest Hits on rap-ryhmä Lunizin kokoelma-albumi. Albumin julkaisi vuonna 2005 C-Note Records.


title: Anju

text: Anju (, hanja 安州市) on kaupunki Korean demokraattisessa kansantasavallassa Etelä-Pyeonganin maakunnassa. Kaupungin läpi virtaa Cheongcheonjoki. Kaupungin asukasluku oli 167 646 vuonna 2008.


title: Maailmanmatkaajan 80 aarretta

text: Maailmanmatkaajan 80 aarretta on BBC:n tuottama 10-osainen televisio-ohjelmasarja.


title: Maailmanmatkaajan 80 aarretta

text: Dokumenttisarjassa professori Dan Cruickshank esittelee valitsemansa 80 ihmiskunnan merkittävintä kulttuuriaarretta, muun muassa rakennuksia ja muinaisjäännöksiä. Sarja esitettiin Isossa-Britanniassa ensimmäisen kerran keväällä 2005.


title: Maailmanmatkaajan 80 aarretta

text: Cruickshank vierailee Aksumissa rakennuksen luona, jossa väitetään säilytettävän liitonarkkua. Hän vierailee myös Nebonvuorella Jordaniassa, jossa Vanhan testamentin mukaan Herra näytti Moosekselle Luvatun maan ( ja ).


title: Bootlegs & B-Sides (Luniz)

text: Bootlegs & B-Sides on kokoelma-albumi rap-ryhmä Lunizilta. Albumi julkaistiin vuonna 1997.


title: Hélio Castroneves

text: Hélio Castroneves (alk. Hélio Castro Neves, s. 10. toukokuuta 1975 São Paulo) on brasilialainen moottoriurheilija. Nykyisin hän ajaa IndyCar-sarjaa Penske Racing -tallissa. Castroneves on voittanut kolmesti Indianapolis 500 -kilpailun (vuosina 2001, 2002 ja 2009). Hän on kaikkien aikojen viides kuljettaja, joka on voittanut kilpailun peräkkäisinä vuosina.


title: Hélio Castroneves

text: Castroneves aloitti uransa Indy Lights -sarjassa vuonna 1996. Sieltä hän siirtyi CARTiin vuodeksi 1998 ja edelleen IndyCariin vuonna 2001.


title: Hélio Castroneves

text: Castroneves voitti parinsa Julianne Houghin kanssa "Dancing with the Starsin" viidennen tuotantokauden syksyllä 2007.


Jääkiekon maailmanmestaruuskilpailut 1993 järjestettiin 18. huhtikuuta – 2. toukokuuta Münchenissä ja Dortmundissa, Saksassa. Kisat olivat järjestyksessään 57. jääkiekon maailmanmestaruuskilpailut, ja niitä hallinnoi Kansainvälinen jääkiekkoliitto, IIHF. Kisoihin osallistui yhteensä 12 maata.


title: Jääkiekon maailmanmestaruuskilpailut 1993

text: Maailmanmestaruuden voitti Venäjä, jolle voitto oli ensimmäinen Neuvostoliiton hajoamisen jälkeen vuonna 1991. Loppuottelussa se kaatoi kolmatta perättäistä maailmanmestaruutta tavoitelleen Ruotsin maalein 3–1. Pronssille ylsi Tšekki, jolle kilpailut olivat ensimmäiset Tšekkoslovakian hajoamisen jälkeen. Pronssiottelussa se kaatoi alkusarjassa loistaneen Kanadan. Edellisvuoden hopeajoukkueelle Suomelle kisat olivat pettymys ja sijoitus kymmeneen vuoteen huonoin, seitsemäs. Tämä johti ensimmäiset arvokisamitalit Suomelle valmentaneen Pentti Matikaisen eroon päävalmentajana.


text: Sveitsi putosi B-sarjaan ja Yhdistynyt kuningaskunta nousi seuraavan vuoden maailmanmestaruuskilpailuihin.


text:
11 parasta joukkuetta mukaan lukien Norja varmistivat paikkansa olympiaturnaukseen 1994.
B-sarja kiekkoiltiin Alankomaiden Eindhovenissa.


text: Iso-Britannia nousi A-sarjaan. Bulgaria putosi C-sarjaan.


text: C-sarjaan karsittiin uusia joukkueita syksyllä 1992.


text: Lohko A 6. - 8. marraskuuta, Riika, Latvia


text: Lohko B 6. - 8. marraskuuta, Minsk, Valko-Venäjä


text: Lohko C 7. - 8. marraskuuta, Zagreb ja Ljubljana


text: Lohko D 6. - 8. marraskuuta, Ankara, Turkki


text: C-sarjaa isännöivät Slovenian Bled ja Ljubljana 12. - 21. maaliskuuta 1993.


text: Lohko A


text: Lohko B


text: Semifinaalit


text: Loppuottelu


text: Pronssiottelu


text: Ottelu 9.sijasta


title: Eija Lappalainen

text: Eija Lappalainen (o.s. Laitinen, s. 17. kesäkuuta 1975 Juva) on yhdessä Anne Leinosen kanssa nuortenkirjoja julkaissut suomalainen kirjailija. Vuodesta 2007 nimellä Eija Lappalainen on ollut kirjailijanimi Eija Laitisen sijaan.


title: Eija Lappalainen

text: Laitinen aloitti kirjoittamisen yhdessä lapsuudenystävänsä Anne Leinosen kanssa heidän käydessä yläastetta. Vuonna 1999 Laitinen ja Leinonen alkoivat kirjoittaa yhdessä uudelleen. He osallistuivat WSOY:n järjestämään nuortenkirjakilpailuun. "Lokkeja rakastava veli" voitti kilpailun ja romaani julkaistiin Bulevardi-sarjan avauksena 2001. Kolmannessa nuortenromaanissa "Saga" (2003) on mukana hieman fantasiaa ja se sijoittuu Islantiin. Romaania innoittivat tositelevisiosarjat. "" (2007) yhdistää tekstiä ja Markku Lappalaisen sarjakuvaa. Kirjailijat halusivat kuvata pelaamisen viehätystä ja yhteisöllisyyttä.


title: Eija Lappalainen

text: Eija Laitinen on valmistunut medianomiksi ja työskentelee graafisena suunnittelijana Helsingissä.


title: Joseph Sargent

text: Joseph Sargent (22. heinäkuuta 1925 Jersey City, New Jersey – 22. joulukuuta 2014 Malibu, Kalifornia) oli neljä Emmy-palkintoa voittanut yhdysvaltalainen elokuvaohjaaja. Hänen tuotantoonsa kuului lukuisten televisioelokuvien ohella muun muassa "Tappajahain kosto" (1987).


title: Joseph Sargent

text: Alun alkaen Sargent työskenteli näyttelijänä. Hän oli vuodesta 1970 naimisissa näyttelijä Carolyn Nelsonin kanssa; parin tytär Lia on niittänyt mainetta ääninäyttelijänä.


title: Kari Kolmas

text: Kari Kolmas on Kari Peitsamon ja Ankkulin ja samalla Peitsamon kolmas albumi. Levy ilmestyi Ankkuli-bändin nimellä vaikka levy on Peitsamon yksin esittämä. Peitsamo soittaa levyllä akustista kitaraa ja laulaa. Levy julkaistiin CD:nä vuonna 1993 yhdessä EP:n Puinen levy kanssa.


title: Kari Kolmas

text:
A-puoli
B-puoli


title: Cypress Hillin diskografia

text: Tämä on diskografiasivu rap-yhtye Cypress Hillistä.


title: Juoksemajärvi

text: Juoksemajärvi (v:sta 1948 ) on järvi Karjalankannaksella Viipurin piirissä Leningradin alueella Venäjällä. Järvi sijaitsee Suomen Neuvostoliitolle luovuttamalla alueella, ja se sijaitsi Suomelle kuuluessaan Kirvun ja Vuoksenrannan kuntien rajalla. Luode–kaakko suuntainen Juoksemajärvi on kapea ja noin 12 kilometriä pitkä. Juoksemajärven luoteispäähän laskee Torajärvestä tuleva Helisevänjoki (myös Kirvujoki). Juoksemajärven eteläpäästä Helisevänjoki jatkaa kulkuaan Helisevänjärveen.


title: Walter Tevis

text: Walter Stone Tevis (1928–1984) oli yhdysvaltalainen kirjailija. Hän toimi englanninkielisen kirjallisuuden professorina Ohion yliopistossa. Tevisiltä on suomennettu romaani "Yhdeksäs aste" (1980), dystopiakuvaus lukutaidottomasta yhteiskunnasta. Romaani oli Nebula-palkintoehdokkaana.


title: Walter Tevis

text: Tevis on julkaissut kuusi romaania, joista kolmen pohjalta on tehty myös elokuva. Martin Scorsese ohjasi löyhästi Tevisin romaanin "The Color of Money" pohjalta elokuvan "Suuret setelit" (1986). Sen edeltäjä oli Tevisin romaaniin "The Hustler" pohjautunut, Robert Rossenin ohjaama "Suurkaupungin hait" (1961), joka sai yhdeksän Oscar-palkintoehdokkuutta.


title: Jens Nygård

text: Jens Nygård (s. 8. tammikuuta 1978 Närpiö) on suomalainen jalkapalloilija, joka edustaa Kakkosessa pelaavaa Närpes Kraftia. Hän on pelipaikaltaan keskuspuolustaja tai puolustava keskikenttäpelaaja.


title: Jens Nygård

text:
Liigaotteluita Nygård on pelannut yhteensä 152 kappaletta, joissa hän on tehnyt 7 maalia.
Nygårdin veli on myös pitkän uran jalkapalloilijana tehnyt Tomas Nygård.


title: Helisevänjoki

text: Helisevänjoki (yläjuoksun nimenä myös Kirvunjoki, v:sta 1948 ; alin osuus Juoksemajärven ja Helisevänjärven välillä ) on Vuoksen vesistöön kuuluva joki Etelä-Karjalassa. Suurin osa joesta virtaa Venäjän puolella Leningradin alueen Viipurin piiriin kuuluvan Antrean kaupunkikunnan alueella. Vain joen yläjuoksu on Suomen puolella Rautjärven kunnan alueella. Ennen toisen maailmansodan alueluovutuksia joki sijaitsi kokonaan Suomen alueella ja se kuului Kirvun ja Rautjärven kuntiin.


title: Helisevänjoki

text: Helisevänjoki saa alkunsa Salpausselän kaakkoispuolella olevista Untamo-, Raut-, Hiien- ja Purnujärvestä. Salpausselän eteläpuolelta Helisevänjoki virtaa kohti kaakkoa ja siihen laskee Teinilänjärvestä tuleva Veitsijoki. Helisevänjoki laskee Kirvujärven, Torajärven, Juoksemajärven kautta Helisevänjärveen. Joen Helisevänjärven yläpuolisen valuma-alueen pinta-ala on 616,279 401 km².


title: Karjalan historiallinen maakunta

text: Karjala () on Suomen itäisin historiallinen maakunta. Sen naapureita ovat lounaassa Uudenmaan historiallinen maakunta ja Häme, lännessä Savo ja pohjoisessa Pohjanmaa. Alueella asuu nykyisin noin 310 000 henkilöä. Suurimpia kaupunkeja alueella ovat Joensuu, Lappeenranta, Imatra, Lieksa ja Kitee.


title: Karjalan historiallinen maakunta

text: Ruotsi ja Novgorod jakoivat Karjalan keskenään Pähkinäsaaren rauhansopimuksella vuonna 1323. Ruotsi sai Äyräpään, Jääsken ja Savilahden kihlakunnat, jotka käsittivät Karjalan Kannaksen Suomenlahden-puoleisen rannikon Siestarjoelle saakka sekä suurimman osan nykyistä Suomen Etelä-Karjalaa, kun taas Novgorodille jäivät Laatokan rannikot kokonaisuudessaan sekä nykyinen Pohjois-Karjala. Ruotsin puoleisesta osasta Karjalaa muodostettiin Viipurin linnalääni. Valtakuntien välisestä rajasta muodostui pian myös uskontoraja: Ruotsin puoleiseen Karjalaan kristinusko levisi aluksi katolisessa muodossa, jonka myöhemmin syrjäytti luterilaisuus, kun taas Novgorodin Karjalan asukkaat kääntyivät ortodoksiseen kristinuskoon.


title: Karjalan historiallinen maakunta

text: Novgorodin valtio liitettiin 1400-luvun lopulla Moskovan Venäjään. Stolbovan rauhassa 1617 Ruotsi sai Venäjältä muun muassa Laatokan Karjalan, Aunuksen Karjalasta lohkaistun Raja-Karjalan ja sen luoteispuolisen alueen, suunnilleen myöhemmän Pohjois-Karjalan. Näistä muodostettiin Käkisalmen lääni. Lääniin suuntautui voimakas muuttoliike Savosta. Tämän seurauksena alkuperäinen karjalainen, uskonnoltaan ortodoksinen väestö jäi siellä vähemmistöksi Raja-Karjalaa lukuun ottamatta.


title: Karjalan historiallinen maakunta

text: Suuren Pohjan sodan seurauksena Ruotsi luovutti Raja- ja Laatokan Karjalan sekä koko Karjalankannaksen ja Viipurin ympäristön Venäjälle Uudenkaupungin rauhassa 1721. Tämän jälkeen Turun rauhassa 1743 raja siirtyi Kymijokeen saakka. Kun Venäjä oli valloittanut Suomen alueen Ruotsilta Suomen sodassa 1808–1809, liitettiin 1721 ja 1743 Ruotsin luovuttamat alueet eli Vanha Suomi vuonna 1812 uutena Viipurin lääninä Suomen suuriruhtinaskuntaan. Siestarjoen asetehtaan alue siirrettiin suuriruhtinaskunnasta varsinaiseen Venäjään 1864.


title: Karjalan historiallinen maakunta

text: Talvisodan päättäneessä Moskovan rauhassa 1940 Suomi luovutti Neuvostoliitolle suuren osan Karjalan historiallisen maakunnan alueesta. Tuolloin määritelty, nykyinen Suomen ja Venäjän välinen raja kaakossa seuraa karkeasti ottaen Uudenkaupungin rauhan rajalinjaa.


title: Colin Thompson

text: Colin Thompson, ent. "Willment", myös tekijänimi "Amy Lissiat" (s. 18. lokakuuta 1942 Lontoo, Britannia) brittiläissyntyinen, nykyisin Australiassa asuva kirjailija ja kuvittaja. Thompson aloitti kirjailijanuransa vuonna 1991, minkä jälkeen hän on kirjoittanut ja kuvittanut kymmeniä kirjoja, muun muassa humoristisia lasten- ja nuortenkirjoja ja jatkoteoksen "Space The Final Effrontery" (2005) ainoalle suomennetulle teokselleen, joka on tulevaisuusromaani "Uusi Eeden" (1999, suom. 2002).


title: Colin Thompson

text: Thompson opiskeli taidekoulussa silkkitöiden tekoa ja keramiikkaa sekä graafista suunnittelua. Opiskeltuaan vuoden elokuvantekoa hän teki dokumentteja BBC:lle. 1960-luvulla hän muutti Skotlantiin Ulko-Hebrideille ja 1975 Cumbriaan, jossa hän keskittyi keramiikkaan. Hän ryhtyi 1990-luvulla kirjoittamaan ja kuvittamaan lastenkirjoja. Hän muutti 1990-luvulla Australiaan, kun sikäläinen koululuokka oli lukenut hänen kirjansa ja pyytänyt häntä käymään. Hän on Australian kansalainen. Parikymmentä hänen kirjaansa on palkittu erilaisilla palkinnoilla.


title: Colin Thompson

text: Thompson on käyttänyt nimeä Amy Lissiat kahden kirjansa kuvittajana. Nimi on muokattu sanoista "It's my alias", ja hän loi nimelle taustan.


title: Kari Peitsamo ja Ankkuli (albumi)

text: Kari Peitsamo ja Ankkuli on Kari Peitsamon neljäs albumi. Se julkaistiin vuonna 1979. Levy on Peitsamon edellisen albumin Kari Kolmas tavoin julkaistu Ankkuli-bändin nimissä, vaikka levy on Peitsamon yksin esittämä. Peitsamo soittaa levyllä kitaraa ja laulaa. Lisäksi hän soittaa pianoa kappaleissa "Kolme pianoa" ja "Vaeltava koira". Liisa Tavi levytti kappaleen "Kuu" 1980-luvun alkupuolella kahdesti. Apulanta ja Kotiteollisuus ovat levyttäneet kappaleen "Koottava lasinen muurahaispesä" vuosina 2001 ja 2012.


title: Kari Peitsamo ja Ankkuli (albumi)

text:
A-puoli
B-puoli
C-puoli
D-puoli


title: Ruissalon linnusto

text: Ruissalon linnusto on hyvin monipuolinen. Runsaan linnuston mahdollistaa Ruissalon saaren rikas ja monimuotoinen kasvillisuus. Linnusto muuttuu Ruissalolla kasvillisuuden vyöhykkeiden mukaan lehtometsien ja tiheiden ruovikoiden lajeista karuilla rannoilla pesiviin ranta- ja vesilintuihin. Ruissalossa on useita lintutorneja, jotka mahdollistavat lintujen ympärivuotisen tarkkailun.


title: Ruissalon linnusto

text: Huolimatta Ruissalon tiheistä lintukannoista useat saaren lintulajit ovat taantuneet. Yhteensä 17 lajia on hävinnyt 1900-luvun aikana. Niistä useat ovat kärsineet peltoympäristön muutoksista, kuten peltosirkku, peltopyy, isokuovi sekä tuulihaukka.


title: Ruissalon linnusto

text: Koko Suomessa nykyisin erittäin uhanalainen valkoselkätikka esiintyi Ruissalossa vielä 1950-luvulla. Häviämisen partaalla on tällä hetkellä kuusi lajia, 18 lajin pesimäkanta on viimeisinä 20 vuotena romahtanut alle puoleen aiemmasta. Näistä huolestuttavimpia esimerkkejä ovat hömötiainen ja käenpiika, joiden kannat ovat alenneet 95%. Yleisiä lintulajien vähenemisen syitä ovat maatalouden tehostuminen, rantaniittyjen umpeenkasvu, lisääntynyt liikenne ja häirintä, vedenkorkeuden vaihtelut laivaliikenteen takia, metsien käsittely, talvehtimisalueilla tapahtuneet muutokset, steriili golfkenttä, ihmisten ulkoilu, autot, suuret laivat ja Nesteen Naantalin jalostamo.


title: Ruissalon linnusto

text: Turun ympäristönsuojelutoimisto on luonnehtinut Ruisrockin vaikutuksia Ruissalon linnustoon erittäin negatiivisiksi, sillä musiikkitapahtuma häiritsee Ruissalon lintujen pesintää. Ruisrock vaikeuttaa erityisesti valkoposkihanhien ja pikkulepinkäisten elämää. Tapahtuma-alueen ulkopuolella ainakin uuttukyyhkyn pesintä häiriintyy.


title: Argentiinan peso

text: Argentiinan peso (myös "nuevo peso argentino" tai "peso convertible)" on Argentiinan rahayksikkö ja sen lyhenne on ARS. Yksi Argentiinan peso jakaantuu sataan centavoon. Peso-nimitystä on käytetty myös useista aiemmista argentiinalaisista valuutoista.


title: Alina Kabajeva

text: Alina Maratovna Kabajeva (, s. 12. toukokuuta 1983 Taškent, Uzbekistanin SNT, Neuvostoliitto) on venäläinen poliitikko ja entinen rytminen kilpavoimistelija.


title: Alina Kabajeva

text: Kabajeva voitti rytmisen voimistelun kultamitalin Ateenassa vuonna 2004. Sydneyn kisoissa hän sai pronssia. Hän on voittanut kaksi kertaa maailmanmestaruuden ja viisi kertaa Euroopan-mestaruuden. Ensimmäisen Euroopan-mestaruutensa hän voitti Portugalissa 1998. Hän jäi kiinni dopingista 2001 ja sai vuoden kilpailukiellon. Hänen käyttämänsä aine oli diureetti.


title: Alina Kabajeva

text: Urheilu-uransa jälkeen Kabajeva siirtyi politiikkaan, ja hänet valittiin joulukuussa 2007 duumaan Yhtenäisen Venäjän kansanedustajana. Hän on Venäjän parlamentin urheilukomitean varapuheenjohtaja ja nuorisokomitean puheenjohtaja. Ennen duumauraansa hän oli vuodesta 2005 kaksi vuotta kestäneen kauden Putinin perustaman kansalaiskamarin jäsen.


title: Alina Kabajeva

text: Kabajevan isä on entinen jalkapalloilija Marat Kabajev, äiti on Ljubov Kabajeva.


title: Alina Kabajeva

text: Venäläinen lehti Moskovski korrespondent julkaisi huhtikuussa 2008 ympäri maailmaa levinneen uutisen, että Kabajeva on avioitumassa Vladimir Putinin kanssa. Lehti joutui kuitenkin perumaan uutisen perättömänä lähteiden puutteessa ja esittämään anteeksipyynnön.


title: Alina Kabajeva

text: Sotśin olympiakisojen alla huhuttiin, että Kabajeva saattaisi sytyttää olympiatulen. Hän oli kuitenkin tulen neljäntenä kantajana, ja tulen sytyttivät Irina Rodnina ja Vladislav Tretjak.


title: Alina Kabajeva

text: Vuonna 2014 Kabajeva nimitettiin yksityisen National Media Group -mediakonsernin johtoon.


title: Alina Kabajeva

text: Hänet on mainittu Putinin naisystäväksi.


title: Roland Dyens

text: Roland Dyens (19. lokakuuta 1955 Tunis – 29. lokakuuta 2016) oli ranskalainen säveltäjä, kitaristi ja sovittaja. Hänen tunnetuimpiin sävellyksiinsä kuuluvat "Tango en Skaï" (1985) ja kolmiosainen "Libra Sonatine" (1986). Esiintyjänä Dyens tunnettiin erityisesti improvisointikyvystään; useimmista muista klassisista kitaristeista poiketen improvisoinnilla oli osansa hänen konserteissaan. Dyens aloitti tavallisesti konserttinsa improvisoimalla.


title: Roland Dyens

text: Vuonna 1955 Tunisian pääkaupungissa Tunisissa syntynyt Dyens aloitti kitaraopintonsa yhdeksänvuotiaana. Kolmetoistavuotiaana hän meni "l’Ecole Normale de Musique de Paris" -musiikkikouluun, jossa Alberto Ponce opetti hänelle kitaransoittoa ja Désiré Dondeyne säveltämistä. Hän valmistui koulusta vuonna 1976. Dyens voitti uransa alkuvaiheessa kaksi brasiliaisen säveltäjän Heitor Villa-Lobosin kunniaksi jaettua palkintoa. Hän myös omisti Villa-Lobosille teoksen "Homage to Villa-Lobos" (1987). Vuonna 1997 Dyens alkoi opettaa pariisilaisessa "l’Ecole"-musiikkikoulussa klassista tulkintaa, sovittamista, harmoniaa ja improvisointia. Hän opetti tässä koulussa vuoteen 2000 saakka, jolloin hänelle tarjottiin professorin paikkaa "Conservatoire National Supérieur de Musique de Paris" -koulussa.


title: Roland Dyens

text: Dyens mainitsi vaikutteikseen säveltäjänä muun muassa Heitor Villa-Lobosin, Claude Debussyn ja Fernando Sorin.


title: Lisa Tuttle

text: Lisa Tuttle (s. Houston, Texas) on yhdysvaltalaissyntyinen kirjailija ja toimittaja. Tuttle on asunut Britanniassa vuodesta 1980 lähtien. Hän oli naimisissa kirjailija Christopher Priestin kanssa vuosina 1981–1987. Nykyisin hän asuu Skotlannissa toisen aviomiehensä kanssa. Hänen tuotantoonsa kuuluu tieteis- ja fantasiakirjoja, muun muassa George R. R. Martinin kanssa kirjoitettu "Windhaven" (1980).


title: Jean-Baptiste Frener

text: Jean-Baptiste Frener (10. joulukuuta 1821 Luzern - 1. toukokuuta 1897 Guatemala) oli sveitsiläissyntyinen piirtäjä, litografi ja numismaatikko.


title: Jean-Baptiste Frener

text: Frener muutti Guatemalaan 1854 ja asui siellä elämänsä loppuun asti. Hän toimi sikäläisessä "Casa de la Moneda"ssa 31 vuotta. Ensimmäisenä Amerikan-työnään hän teki presidentti Rafael Carreran muotokuvan. Vuonna 1871 presidentti Miguel García Granados ja Guatemalan parlamentti valitsivat hänen ehdotuksensa Guatemalan vaakunaksi. Tällöin oli kulunut 50 vuotta Guatemalan vapautumisesta Espanjan vallasta.


title: Jean-Baptiste Frener

text: Frenerin käsialaa ovat myös Wilhelm Tellin ja Giuseppe Verdin muistomitalit.


Karjalais-suomalaisen sosialistisen neuvostotasavallan hymni oli Karjalais-suomalaisen sosialistisen neuvostotasavallan kansallislaulu. Vuonna 1945 tämä Armas Äikiän sanoittama ja Karl Raution säveltämä hymni voitti KSSNT:n kilpailun. Se otettiin käyttöön 1950-luvun alussa, mutta siitä luovuttiin vuonna 1956, kun Karjalais-suomalainen SNT sulautettiin Venäjän SNT:hen.


title: Matej Černič

text: Matej Černič (s. 13. syyskuuta 1978 Gorizia) on italialainen lentopalloilija, joka pelaa vuonna 2017 kotimaassaan Tuscania Volleyn joukkueessa. Useiden Italian seurojen lisäksi hän on pelannut Venäjällä, Kreikassa, Puolassa ja Turkissa.


title: Matej Černič

text: Černič teki debyyttinsä Italian maajoukkueessa 9. toukokuuta 1998 Puolaa vastaan. Hän on maajoukkueessa saavuttanut muun muassa olympiahopeaa Ateenasta 2004 ja Euroopan-mestaruuden vuosina 2003 ja 2005.


title: Maurits Crucq

text: Maurits Bourgon Crucq (s. 10. helmikuuta 1968 Voorburg, Zuid-Holland) on hollantilainen entinen maahockeypelaaja.


title: Maurits Crucq

text: Puolustajan paikalla pelannut Crucq pelasi maajoukkueessa yhteensä 132 peliä ja saavutti muun muassa olympiakultaa Atlantasta 1996 ja pronssia 1988 Soulista. Seuratasolla hän edusti HC Klein Zwitserlandia.


title: Zoran Filipović

text: Zoran Filipović (Зоран Филиповић) (s. 6. helmikuuta 1953 Titograd, Jugoslavia) on montenegrolainen jalkapallovalmentaja ja entinen hyökkääjä.


title: Zoran Filipović

text: Filipović aloitti uransa Belgradin Punaisen tähden riveissä vuonna 1970. Kymmenen seurassa viettämänsä vuoden aikana Filipović juhli kolmea Jugoslavian mestaruutta ja yhtä cup-voittoa. Kaudella 1976–77 hän voitti Jugoslavian liigan maalikuninkuuden 21 osumallaan. Filipović on 39 maalillaan myös Punaisen tähden paras europelien maalintekijä. Kaiken kaikkiaan Filipović esiintyi juniori- ja aikuisten ottelut huomioiden Punaisen tähden paidassa 477 kertaa ja teki hurjat 302 maalia.


title: Zoran Filipović

text: 1980 Filipović siirtyi ulkomaille. Belgiassa Club Bruggessa viettämänsä kauden jälkeen hän suuntasi portugalilaiseen SL Benficaan. Lissabonilaisseurassa Filipović voitti Portugalin mestaruuden ja cupin kaudella 1982–83. Hän oli myös viemässä omalta osaltaan Benficaa UEFA Cupin loppuotteluun samalla kaudella. Kaksiosaisessa finaalissa RSC Anderlecht oli kuitenkin parempi yhteismaalein 2–1. Filipović lopetti uransa kauteen 1984–85 Boavistan paidassa.


title: Zoran Filipović

text: Jugoslavian maajoukkueessa Filipović ei koskaan onnistunut tekemään läpimurtoaan. Hänelle kertyi kaikkiaan vain 13 A-maaottelua ja niissä kaksi maalia.Filipović aloitti valmennusuransa Boavistan apulaisvalmentajana 1985. Kolmen kauden jälkeen hän sai ensimmäisen tilaisuutensa päävalmentajana SC Salgueirosissa. Hän toimi pienen portugalilaisseuran valmentajana kaikkiaan viisi kautta, kunnes siirtyi 1993 SC Beira-Marin peräsimeen. Pesti aveirolaisseurassa jäi yhden kauden mittaiseksi.


title: Zoran Filipović

text: Jätettyään Portugalin kentät Filipović on toimi Jugoslavian jalkapallomaajoukkueen apuvalmentajana kahteen otteeseen. Hän kuului Slobodan Santračin valmennusryhmään, kun Jugoslavia eteni 1.pudotuspelikierrokselle MM-kisoissa 1998.


title: Zoran Filipović

text: Kaudella 1998–99 Filipović toimi Vujadin Boškovin apulaisena italialaisseura UC Sampdoriassa. Hän siirtyi Boškovin aisapariksi Jugoslavian maajoukkueeseen ja oli mukana johdattamassa Jugoslaviaa EM-kisojen 2000 puolivälieriin.


title: Zoran Filipović

text: Vuonna 2001 Filipović palasi päävalmentajan tehtäviin korvaten Slavoljub Muslinin Belgradin Punaisen tähden päävalmentajana. Kaksi kautta seurassa toivat Filipovićille vain yhden cup-voiton kaudella 2001–02.


title: Zoran Filipović

text: Jätettyään Punaisen tähden kauden 2002–03 jälkeen Filipović oli nelisen vuotta sivussa valmennustehtävistä. Helmikuussa 2007 hänet nimitettiin hiljan itsenäistyneen Montenegron maajoukkueen päävalmentajaksi. Filipovićin johdolla Montenegro lähti historiansa ensimmäisiin arvokisakarsintoihinsa syksyllä 2008. Piskuinen maajoukkue jäi lopulta karsintalohkossaan toiseksi viimeiseksi, taakse jäi ainoastaan Georgia. Tammikuussa 2010 kroatialainen Zlatko Kranjčar korvasi hänet maajoukkueen päävalmentajana.


title: Zoran Filipović

text: Maaliskuussa 2010 Filipović siirtyi kolmikuukautisella sopimuksella Romanian liigan hännille juuttuneen nousijajoukkue FC Ceahlăul Piatra Neamţin päävalmentajana. Kesäkuussa 2010 Filipovićista tuli eteläafrikkalaisen Golden Arrowsin päävalmentaja. Hän sai potkut maaliskuussa 2011.


title: Zoran Filipović

text: Marraskuussa 2011 Filipovićista tuli kazakstanilaisen FK Atyraun päävalmentaja kauden loppuun ulottuvalla sopimuksella.


title: XXx

text: xXx on Rob Cohenin ohjaama toimintaelokuva vuodelta 2002. Elokuvan pääosassa on Vin Diesel ja muissa osissa mm. Asia Argento ja Samuel L. Jackson.


title: XXx

text: "xXx"n on peruskonseptiltaan James Bond -elokuvien kaltainen. Kummatkin elokuvat sisältävät samankaltaisia tarvikkeita ja aseita, kansainvälisen roiston suuruudenhulluine juonineen, sivuosassa kauniin naisen ja tarkoin laskelmoituja toimintakohtauksia.


title: XXx

text: Elokuva sai myöhemmin vuonna 2005 jatko-osan "", jonka pääosassa on muusikko Ice Cube.


title: XXx

text: Elokuva kertoo nuoresta huimapäästä Xander Cagesta, joka ystävineen harrastaa extreme-lajeja ja siinä sivussa rikkoo usein myös lakia. Lopulta Xander joutuu pidätetyksi. Hän tapaa Augustus Gibbonsin, NSA:n agentin, joka tarjoaa Xanderille mahdollisuuden välttää vankilan ryhtymällä salaiseksi agentiksi. Xander suostuu Gibbonsin tarjoukseen ja on pian Kolumbiassa keskellä vaarallista huumeimperiumia. Jälkeenpäin Gibbons kertoo Xanderille, että Kolumbian tehtävä oli vain testi uusille agenteille. Todellinen tehtävä onkin vasta Itä-Euroopassa ja Xander lähetetään Prahaan, jossa hänen täytyy soluttautua Anarchy 99 -nimiseen järjestöön, joka koostuu vanhoista sotilaista ja tiedustelupalvelun miehistä.


title: Juhani Mäkelä

text: Heikki Juhani Mäkelä (16. kesäkuuta 1938 Reisjärvi – 8. elokuuta 2010 Antibes, Ranska) oli suomalainen toimittaja, pakinoitsija ja kirjailija. Mäkelä tuli tunnetuksi 1980-luvulla TV1:n Ajankohtaistoimituksen "A-Studion maailmankuvat" -ohjelman "Satunnaisena matkailijana". Hän esiintyi myös A-Studion pakinoitsijana nimimerkillä "Erikoisasiantuntija".


title: Juhani Mäkelä

text: Mäkelän vanhemmat olivat veturinkuljettaja Veikko Mäkelä ja leikkaaja Laura Aho. Hän työskenteli toimittajana Yhtyneet Kuvalehdet Oy:ssa 1959–1960, Suomen tietotoimistossa 1960–1963 ja "Viikkosanomissa" 1963–1965. Vuosina 1965–1969 Mäkelä oli "Pirkka"-lehden päätoimittajana ja sen jälkeen hän toimi vapaana toimittajana 1969–1973 ja viimeksi Yleisradion TV1:n toimittajana 1973–1994.


title: Juhani Mäkelä

text: Mäkelän poika on suomentaja ja kirjailija J. Pekka Mäkelä.


title: Juhani Mäkelä

text: Eläkevuotensa Juhani Mäkelä vietti Ranskan Rivieralla, jossa hän kuoli 8. elokuuta 2010.


title: Viikkosanomat

text: Viikkosanomat oli vuosina 1922-1975 julkaistu kerran viikossa ilmestynyt suomalainen uutiskuvalehti, jota vuodesta 1943 kustansi Sanoma Osakeyhtiö.


title: Viikkosanomat

text: Lehden perustajina olivat vuonna 1922 teollisuusyhtiöt, ja sitä julkaisi Viikkosanomien Kustannus Oy. Lehdessä julkaistiin uutisia sekä kotimaan että ulkomaan tapahtumista. Siinä oli myös viihteellistä aineistoa, kuten sarjakuvia (Masi, Tenavat) ja sanaristikoita sekä Karin pilapiirroksia. Viikkosanomien kolumnisteina pakinoivat muun muassa yhdysvaltalainen Art Buchwald ja suomalainen Ksantippa.


title: Viikkosanomat

text: 1950-luvulla Aatos Erkko uudisti lehden ja siinä alettiin julkaista uudentyyppisiä kuvareportaaseja amerikkalaisen Life-lehden esikuvan mukaan. Ensimmäinen tällainen kuvareportaasi käsitteli vuoden 1956 yleislakkoa. Viikkosanomien kuvaajina toimivat muiden muassa Caj Bremer, Seppo Saves ja Kristian Runeberg.


title: Viikkosanomat

text: Viikkosanomat julkaisi 26. maaliskuuta 1959 laulaja Olavi Virran epäonnistuneesta esiintymisestä Ilomantsissa laajan artikkelin, jossa väitettiin Virran olleen juovuksissa ja häntä nimitettiin "laulavaksi lihapullaksi". Tästä artikkelista katsotaan alkaneen Olavi Virran uran alamäen.


title: Viikkosanomat

text: Rautatiekirjakaupan irtonumeromyynnissä Viikkosanomat oli vuonna 1953 sijalla 9, vuonna 1963 sijalla 16 ja vuonna 1973 sijalla 22. 1960-luvulta alkaen koventunut lehtikilpailu ja television ohjelmatarjonta heikensivät Viikkosanomien asemaa niin, että lehti lakkautettiin 1975.


title: Simopekka Nortamo

text: Simopekka Nortamo (22. toukokuuta 1927 Helsinki – 17. joulukuuta 2003 Espoo) oli suomalainen toimittaja jonka ura kesti yli 40 vuotta 1940-luvun lopulta 1990-luvun alkuun. Hän toimi "Helsingin Sanomien" päätoimittajana 1970- ja 1980-luvulla.


title: Simopekka Nortamo

text: Nortamo oli vuodesta 1953 "Viikkosanomien" palveluksessa ensin kirjeenvaihtajana ja kuvatoimittajana ja sitten vuosina 1958–1966 toimitussihteerinä ja päätoimittajana. "Helsingin Sanomissa" Nortamo oli ensin sunnuntailehden toimituspäällikkönä 1969–1971 ja sitten koko lehden toimituspäällikkönä 1971–1976. Vuosina 1976–1989 hän oli "Helsingin Sanomien" uutispäätoimittajana ja viimeiset kolme vuotta ennen eläkkeelle jäämistään 1992 erityistehtävissä.


title: Simopekka Nortamo

text: Nortamo sai Valtion journalistipalkinnon vuonna 1993. Hän kuoli joulukuussa 2003 Jorvin sairaalassa Espoossa lyhyen sairauden jälkeen.


title: Simopekka Nortamo

text: Simopekka Nortamo sai vuonna 1994 Vapaa-ajattelijain liiton Väinö Voipio -palkinnon.


Jääkiekon maailmanmestaruuskilpailut 1957 järjestettiin 24. helmikuuta – 5. maaliskuuta Moskovassa Neuvostoliitossa.


title: Jääkiekon maailmanmestaruuskilpailut 1957

text: Kyseessä olivat viimeiset luonnonjäillä pelatut maailmanmestaruuskilpailut ja ensimmäiset Neuvostoliitossa järjestetyt. Kilpailut muistetaan maailman poliittisten olosuhteiden vuoksi; Neuvostoliitto oli aiemmin hyökännyt Unkariin, ja siksi Yhdysvallat ja Kanada boikotoivat kisoja protestiksi. Boikottiin liittyivät mukaan myös Norja, Länsi-Saksa, Italia ja Sveitsi. Itä-Saksa sen sijaan osallistui ensimmäistä kertaa kisoihin. Ruotsi voitti maailmanmestaruuden nousemalla ratkaisuottelussa isäntäjoukkuetta vastaan tasapeliin kolmannessa erässä noin 60 000 katsojan tyrmistykseksi. Suomi sijoittui neljänneksi.


title: Maija-Liisa Heini

text: Maija-Liisa Heini os. Heinonen (27. tammikuuta 1917 Lahti – 14. toukokuuta 1988 Helsinki) oli suomalainen toimittaja ja pakinoitsija.